58.940 20210109 Slovenija in ameriški Kapitol obisk državljanov ali državni udar, nezadovoljstvo ljudi ali kaj drugega DNEVNIK DA 9. 1. 2021.docx

57.605 20210123 Država in RKC DNEVNIK 23. 1. 2021.docx

59.219 20210209 Ogledalo DNEVNIK DA 9. 2. 2021.docx

57.909 20210211 Laž in krivda DNEVNIK DA 11. 2. 2021.docx

58.125 20210214 Neodgovorjeno vprašanje DNEVNIK DA 14. 2. 2021.docx

59.103 20210320 Izjava kot izziv Ranka Ivelja DNEVNIK NE 20. 3. 2021.docx

58.357 20210407 Nerojeno dete DNEVNIK DA 7. 4. 2021.docx

58.512 20210428 Presek trenutka DNEVNIK DA 28. 4. 2021.docx

58.330 20210521 Odlična demokracija, ki ne deluje DNEVNIK DA 21. 5. 2021.docx

57.992 20210528 Preštevanje, državljanska vojna in demokracija DNEVNIK 28. 5. 2021.docx

57.646 20210609 Organiziran kriminal in država DNEVNIK DA 9. 6. 2021.docx

16.356 20210625 Alternativna proslava Prešernov spomenik 25. 6. 2021.docx

57.899 20210630 Ljudje, prašiči, biseri in še kaj DNEVNIK DA 30. 6. 2021.docx

57.587 20210709 Streli na svobodo DNEVNIK DA 9. 7. 2021.docx

28.288 20210713 SIMPOZIJ CIVILNE DRUŽBE priprava 13.7. 2021.docx

57.482 20210722 Enakopravnost po slovensko DNEVNIK 22. 7. 2021.docx

58.306 20210729 Sejanje sovraštva in zaupanje DNEVNIK DA 29. 7. 2021.docx

57.392 20210805 Podzemeljske rešitve DNEVNIK DA 5. 8. 2021.docx

57.884 20210806 Nacizem v Sloveniji DNEVNIK DA 6. 8. 2021.docx

16.535 20210810 Anton Olaj Dnevnik 10. 8. 2021.docx

56.362 20210810 Anton Olaj odgovor DNEVNIK DA 10. 8. 2021.docx

57.843 20210815 Afganistan in Slovenija DNEVNIK 15. 8. 2021.docx

57.447 20210825 Kredarica 2.515 m DNEVNIK DA 25. 8. 2021.docx

58.335 20210831 Ali je res nemogoče DNEVNIK DA 31. 8. 2021.docx

57.872 20210905 Uravnoteženost 2021 DNEVNIK DA 5. 9. 2021.docx

57.747 20210908 Nasilništvo DNEVNIK DA 8. 9. 2021.docx

58.925 20210930 Razlike DNEVNIK DA 30. 9. 2021.docx

57.904 20211005 Poglabljanje politične krize DNEVNIK 5. 10. 2021.docx

57.918 20211006 Razkritja in novinarji DNEVNIK DA 6. 10. 2021.docx

59.966 20211009 Kultura neke nekulturne politike DNEVNIK 9. 10. 2021.docx

57.283 20211016 Sramota in bonton DNEVNIK 16. 10 2021.docx

58.457 20211019 Izjava SAZU DNEVNIK NE 19. 10. 2021.docx

57.772 20211020 Politika, stroka in odstopi DNEVNIK 20. 10. 2021.docx

57.090 20211030 Izdaja kot vrednota DNEVNIK DA 30.10. 2021.docx

15.385 20211109 In vendar se vrti DNEVNIK 9. 11. 2021.docx

58.373 20211115 Iz srca pristno sovraštvo DNEVNIK 15. 11. 2021.docx

56.212 20211119 Osmrtnice DNEVNIK NE 19. 11. 2021.docx

58.038 20211123 NATO, Slovenija in vojne DNEVNIK DA 23. 11. 2021.docx

13.616 20211129 Pozabljanje in odgovornost MLADINA 29. 11. 2021.docx

58.180 20211205 Pot do novega ZVDZ DNEVNIK DA 5. 12. 2021.docx

58.138 20211213 Krik, ki ga ni bilo DNEVNIK DA 13. 12. 2021.docx

Slovenija in ameriški Kapitol: obisk državljanov ali državni udar, nezadovoljstvo ljudi ali kaj drugega?

Ta trenutek je dokaz seveda tu. Vsebina dela oz. rezultati so odvisni (ne bom rekel predvsem ali pretežno, ker to seveda ne drži), vendar pa lahko napišem, tudi od osebnosti oz. lastnosti vodilnih odločevalcev ter njihove integritete. Vse to nam je znano. Ne samo iz zgodovine, ki jo oblastniki in seveda tudi državljani tako radi pozabljamo, da to meji že na demenco. Milo rečeno je tudi neokusno, da se od enih do drugih volitev tako sprenevedamo oz. pozabljamo in oproščamo neumnosti ter postopke oblastnikov, da posledice nosijo mnogi ljudje. Tudi vsakodnevno norčevanje iz ljudi, tako doma v Sloveniji, kot v svetu npr. v Ameriki, ima svoje meje. Danes celo v neki samooklicano vodilni državi sveta, ki se imenuje ZDA in je zibelka ter vzor sodobne »demokracije,« če seveda zanemarimo indijance, suženjstvo, rasizem, pa vse vojne in državne udare od Čila dalje, volitve očitno niso več »sveta stvar« demokracije, temveč stvar osebne in strankarske interpretacije kavbojev, narcisoidov, raznih privatnih oboroženih zanesenjakov in ideoloških zadrtežev.

Kam pripelje **tanka črta** med **demokracijo, anarhijo** in **avtokratskim režimom** oz. **diktaturo**, smo v preteklosti že večkrat videli. Od nacizma in fašizma, do stalinizma in raznih verskih, ideološko ter vojaško zadrtih diktatur po vsem svetu in tudi v Evropi. No pa sedaj tudi v Ameriki, ki naj bi bila kot rečeno vzor demokracije. **Nacionalna večvrednost,** ali bolje rečeno **nacionalizem: Amerika je prva,** največja, najboljša, najlepša, najmočnejša, večvredna kot vsi ostali, nad mednarodnim pravom in nad vsemi človekovimi pravicami, z izvozom orožja in vojnami po svetu, z rasizmom doma in v tujini, odstopom od podnebnega sporazuma, itd., je lahko vzor samo še majhnim nesposobnim Trumpkom, ki ne priznajo poraza in ne volitev. Pa raznim podrepnim in drugim vernikom v koalicijah voljnih po svetu, ki danes nejeverno in presenečeno gledajo na Ameriko. Kot, da se je vse to zgodilo prvič in slučajno.

Tudi pri nas primerljivo je zadrega velika. Vsekakor je dejstvo, da država R Slovenija oz. njeni ustavno pooblaščeni organi, to so **Državni zbor, Državni svet, Vlada RS, predsednik države, US** in še kdo **niso sposobni** in **pripravljeni**  rešiti **problema volilne zakonodaje** in dajanja **večje** pomembnosti in **vpliva državljanov** – **volivcev** na izvolitev svojih predstavnikov. Pomembna vprašanja, ki so še vedno nerešena oz. so problematična pa so npr.: izenačitev volilnih okrajev, uzakonitev in obvezna udeležba na volitvah ter negativni glas; uvedba prednostnega glasu; odpoklic poslancev; uvedba pogoja domicilnega bivališča za kandidate; uvedba razkritja resničnosti finančnih podatkov kandidata in vezanost tega na kandidiranje, zmanjšanje vpliva posameznikov v strankah na odločitve glede kandidatov in podobno.

**Stranke** ter **vsi pristojni** v preteklosti in danes so **dokazali**, da **brez pomoči civilne družbe** tega očitno ne bodo storili. Kljub lanskoletnim resnim in javnim ter zakonitim **petkovim protestom** ljudi, kljub **podpisom akademikov**, intelektualcev, kulturnikov in drugih ter drugimi **opozorili**, pristojni tega niso slišali.

Zato absolutno **podpiram aktivnost Sinteze – Koalicije civilne družbe (KCD)**, ki poskuša s **pozitivnimi** in **naprednim**i pobudami premakniti nastalo situacijo. **Preprečitev avtokracije** in **večji vpliv** ljudi na **vodenje** družbe oz. države je **cilj,** za katerega se splača potruditi. Zato je skrajni čas, da **s pomočjo oblastno neobremenjenih  ljudi** zagotovimo možnost in pogoje, da bodo **izvoljeni** tisti, ki si to zaslužijo, ki imajo čut za soljudi in naravo.

Hkrati pa je ta trenutek tako v Ameriki kot pri nas doma preveč negativnosti, ki so postale sestavni del mišljenja in ravnanja. V okviru tega mislim tudi na sejanje sovraštva med ljudmi, pa tudi na krhkost posameznikov, tiska, sodišč in še koga, ki podležejo vabljivim, vendar posledično izredno družbeno in državno škodljivim glasovom Siren. Res se je potrebno upreti pokvarjenosti.

Miloš Šonc, Grosuplje, 9. 1. 2021

Država in RKC

Dnevnik je v petek, 15. 1. 2021 pod naslovom »Trupla dojenčkov pometali v greznico« avtorice Tamare Krivec poročal o grozljivih podatkih »Poročila o irskih domovih za neporočene matere.« Gre za to, da je »izginilo« kakšnih 9000 dojenčkov in malčkov, ki so v osmih desetletjih od leta 1922 do 1998 umrli v irskih domovih za neporočene nosečnice. Vse to se je dogajalo pod vodstvom Cerkve in tudi z vednostjo države. Nekatera trupelca so zakopali, nekatera pa so našli v greznici. Dekleta in žene so rojevale tudi tajno v samostanih in velikokrat so jih po porodu proti njihovi volji ločili od otrok in prisilili v oddajo otrok v posvojitev. Irski premier se je v parlamentu sicer uradno opravičil v imenu države zaradi nesposobnosti in nepripravljenosti države, da zaščiti nemočne in ranljive.

Prav tako je bil v Dnevnikovem Objektivu, v soboto, 16. 1. 2021 korektno objavljen prispevek Marjana Smrketa »O verski svobodi s tretje strani,« kjer zgodovinsko in kritično prikaže versko svobodo in stališča dr. Antona Stresa pred njegovo kazensko upokojitvijo. Bistvo je poudarek na ustavni kategoriji ločitve religije in države.

V Odmevih RTV SLO 1, v četrtek 21. 1. 2021 ob 22. uri pa nas je »razveselila« novica o tem, da je eno milijardna izguba ZVON-a 1 in 2 oz. finančna luknja narastla že na dve milijardi EVR ter da stečaji še vedno niso zaključeni. Ves naveden znesek pa bomo plačali davkoplačevalci. V posnetku so bili vmes prikazani akterji tega cerkveno finančnega »podviga« dr. Anton Stres, dr. Franc Kramberger, ki je z nadškofom Turnškom zanikal, da bi bila glavna krivca tega finančnega zloma. Prav tako se je pojavil »nedolžen« Mirko Kraševec ter dr. Alojzij Cvikl, ki je med drugim izjavil, da so bila vsa zavarovanja le list papirja!? Vse skupaj zelo korektno informiranje, čeprav brez večjih odzivov kogarkoli.

A vendar se človek z vsem spoštovanjem do vseh vernikov vseh različnih ver vpraša: »Ali morda ne gre pri vsem skupaj za organiziran kriminal?« »Kakšna je tukaj vloga države in njenih pristojnih organov?« »Ali je resnično potrebno, da mine 80. let ali pa zaradi mene 30. let, da pridemo državljani do resnice?«

Zakaj igra vrh RKC skupaj z Vatikanom na čelu takšno dvojno ali celo večkatno vlogo v primeru očitnih kaznivih dejanj, to je umorov in šikaniranj npr. na Irskem in pri nas očitne goljufije in kraje? Vrh slovenske cerkve in njeni izpostavljeni pripadniki igrajo enkrat vlogo predstavnikov vere in moralistov, drugič predstavnike neke verske države Vatikan, tretjič predstavnike gospodarskih oz. pravnih subjektov, četrtič zopet predstavnike t.i. civilne družbe npr. Karitas in člane sveta RTV, pa še in še vlog, ki si jih je pač težko zamisliti.

Z izgovori, da so zavezani cerkvenemu pravu, se izogibajo državno pravni regulativi. Drugič pa se cerkveni predstavniki npr. pri denacionalizacijskih postopkih nanjo sklicujejo. Skratka, kakor jim paše, tako se obnašajo.

Pri vseh dobesedno dnevnih pajdašenjih države in vrha RKC se je ustavna meja ločitve Cerkve od države že krepko zameglila. Ne trdim, da ni potrebno korektno sodelovanje v obojestransko korist. Trdim pa, da je absolutno neumestno, neustavno in nezakonito vsakršno izvajanje kaznivih dejanj – kogarkoli! Tudi verskih »dostojanstvenikov.« Absolutno nesprejemljiva je tudi vsakršna politizacija RKC, kar je le-ta v zadnjem času vestno dokazovala. Morda so tudi zato dobili verski predstavniki zadnji protikoronski dodatek. Prav tako je seveda nedopustno mižanje države na obe očesi, ko gre za nesprejemljive poteze ne le posameznikov, temveč sistema. Tako države kot RKC. Verjetno bi bilo umestno medsebojna razmerja in odnose ponovno preučiti ter spremeniti! Predvsem pa zahvala medijem, ki obelodanjajo vse stranpoti teh gnilih potez enih in drugih. Še enkrat pa spoštovanje do vseh verujočih in tistih poštenih klerikov, ki spoštujejo osnovne človeške norme in seveda tistih pokončnih ter pristojnih državnih organov, ki svoje delo vestno opravljajo.

Miloš Šonc, Grosuplje zv SO 230121 5.30

Ogledalo

Pravzaprav sta predsednik države in predvsem parlament ogledalo družbe, v kateri živimo. Sta odsev vseh nas, ki živimo in sobivamo na tem našem prostoru. Pa se večkrat vprašam: »Ali smo res takšni, kakršno sta govorjenje in odločanje teh ljudi, ki smo jim z volitvami zaupali vodenje države?« Odgovor se zdi težak. A vendarle se s ščepcem pameti in razmisleka lahko uspemo dokopati do njega.

Morda pa bi bilo umestno že sedaj pred naslednjimi volitvami, na katere se vsi očitno pripravljajo, izbrati neodvisne, strokovne in predvsem tudi poštene ljudi oz. ljudi z integriteto ter atoriteto in ugledom. Kandidate bi lahko tako še bolj natančno spoznali in jih spremljali, kako bi delovali v okviru parlamenta. Dejansko obstajajo razlike med našim poznavanjem ljudi, ki jih volimo in njihovim dejanskim ravnanjem. Verjamem, da se mnogi resnično trudijo ravnati v dobro vseh ljudi. A vendarle tudi obstaja kar lepo število tistih, ki si še bolj uspešno prizadevajo predvsem za svoje dobro in so nas s svojim obnašanjem zavajali. In ko takšni oz. ti oblastniki dobijo občutek o svoji večvrednosti, enkratnosti in nenadomestljivosti, potem moramo postati pozorni in je dejansko čas za spremembe ter za odtegnitev naše podpore vsem tem ljudem. Ljudje, ki bi morali voditi družbo in državo tega ne znajo, nočejo ali ne zmorejo. Ne zagotavljajo pogojev sobivanja med nami. V zadnjem času celo nasprotno. Ustvarjajo pogoje oz. so netilci razdvajanja, sovraštva in rušenja temeljev skupnosti, ki jo predstavljamo mi vsi. Presegajo okvirje ravnanj, ki so določene v ustavi in zakonih ter le-te prilagajajo samo sebi. In zato je že skrajni čas za spremembe, ki bi zagotavljale, ne vrnitev na neko staro »normalno« stanje, temveč kvaliteten preskok v novo obdobje, ki si ga vsi želimo in seveda potrebujemo. A ne s temi starimi in nazadnjaškimi ter s kupom masla na glavi obremenjenimi obrazi, ki jih gledamo že 30 let. Vsa čast seveda redkim izjemam! Veliko stvari si želimo izboljšati. Tudi npr. t.i. »tajna« glasovanja v parlamentu. Nekateri, očitno iz DeSUS-a in SMC, ne znajo glasovati. Nekateri iz SNS, NSl in seveda SDS z neprevzemom glasovnic nočejo glasovati. Tretji pa bi morda »tajno glasovali« z dvigom rok, ali pa tudi ne. Na koncu so vsi zadovoljni z izzidom. Vsi si »prizadevajo« za dobro vseh nas in seveda predstavljajo »vrhunec« demokracije ter »moralne drže«.

Dejansko od te vlade, tega predsednika države in sestave tega parlamenta ne pričakujemo karkoli pozitivnega. To se je vedelo že prej in kar dolgo časa pred glasovanjem o zadnji zaupnici vladi v parlamentu. Od istih, ki so zapravili zaupanje državljanov, ki si prilagajajo sistem in državo, ki nam zapravljajo prihodnost in še kaj, je težko pričakovati, da bodo sami kaj spremenili nam v prid. Dejstvo pa je, da se je potrebno še naprej truditi, da se sistem spremeni. Seveda brez teh, ki se oklepajo stolčkov in si sprememb ne želijo. Zadnje čase nas »razvajajo« z nekimi številkami o silnih koristih, ki jih imamo od denarja, ki ga kot predvolilne bombončke delijo med nas. Seveda bomo morali vse te zneske državljani vračati, oblastniki pa bodo kaj hitro pozabili na svoje »zasluge zadolževanja.«

Nekateri nas sicer vztrajno prepričujejo, naj že vendar enkrat pozabimo preteklost. Tudi na vse prejšnje njihove napake in zablode ter seveda na njihovo sedanje arogantno vladanje. Res bo težko! Vsi skupaj si ne želijo vsebinskih sprememb volilnega sistema in seveda ne vsakokratnih volitev, čeprav nanje prisegajo. Želijo si celo nekakšnega sodelovanja.

Morda je ustavno sodišče še edini korektor teh prepotentnih oblastnih razmišljanj. Seveda smo korektor tudi mi državljani sami s svojim vsakokratnim izborom naših predstavnikov. Sedanja oblastna elita nas očitno ovira, omejuje in nam avtoritarno vlada. Zadnja novela o volilnih okrajih je dobesedno norčevanje iz odločbe ustavnega sodišča in iz nas državljanov. Verjetno so podporniki te novele prebrali pesem »Mejnik« Antona Aškerca in jih je navdihnila pri prestavljanju mej volilnih okrajev. Vsekakor sedaj zelo rado »malo« straši po deželi tej.

Tako je odgovor na zgoraj oz. na začetku postavljeno vprašanje vseeno znan in tudi uresničljiv. Če hočemo spremembe, jih pač uveljavimo. Z volitvami, z referendumi, s protesti, z odtegnitvijo podpore tistim, ki so nesposobni in nekateri tudi pokvarjeni. Verjetno pa si bomo morali zelo dobro zapomniti imena posameznikov in strank, ki so izdale vse nas volivce in s svojim ravnanjem potrdile, da si ne zaslužijo mesta v predstavniškem domu. Saj ni tako težko kajne?

Miloš Šonc, Grosuplje, 9. 2. 2021

Laž in krivda

Otročje in nedoraslo izmikanje odgovornosti ter zatekanje v očitne laži pri naših »vrhunskih« politikih me spominja na dogodek v gimnaziji, ko je sošolec debelo uro zamudil pouk in se počasi, da ne bi prehitro in »nepravočasno« prišel skozi vrata, približeval hramu učenosti. Ravnokar je potekal pouk nemščine in profesorica, ki je slučajno pogledala skozi okno, je videla nam vsem znano osebo, ki se je po polžje približevala zgradbi. »Ist das nicht Branko?« (Ali ni to Branko?) je vprašala. Vsi smo vstali in stekli k oknom in skoraj v en glas hiteli zatrjevati, da to ni on. Popravila si je očala in ni ničesar odgovorila. Tudi mi smo se usedli v šolske klopi, a vendar kljub dijaški solidarnosti nismo čutili posebnega zadovoljstva, da smo nalagali profesorico. Ko se je sošolec primajal v razred z izgovorom, da je zamudil prevoz, smo bili vsi tiho. Vseeno je bil grenak občutek, da smo sodelovali pri drobni goljufiji. Pravzaprav otročje. Vsi smo že vedeli, kaj je prav in kaj je narobe. Pa ne, da bi želeli sošolcu kaj slabega. Ne! Prej nasprotno! A vendar smo se zavedali, da je vse skupaj le njegova neresnost in neodgovornost.

Tudi ravnanje v zvezi z družinskim letovanjem po zidanicah dr. Aleksandre Pivec pred časom je bilo z vsemi njenimi vrhunskimi izgovori podobno. Ali pa znano sprehajanje ob Kolpi. Prav tako sedaj pitje vode in postanek gospodarskega ministra Zdravka Počivalška v uglednem gostišču, ki bi moralo biti sicer zaradi korone zaprto. Ali pa izgovori ministra za notranje zadeve, ki je želel z mamo obiskati Hrvaško brez predpisanih dokumentov in so ga na meji zavrnili.

Pravzaprav je takšnih vsak dan ponavljajočih se zgodb veliko preveč, da bi vse naštel.

Vsem pa je isti imenovalec nepoštenost in pomanjkanje občutka odgovornosti. Ne le do sebe, tudi do drugih. In ti ljudje vodijo celoten sistem, državo, družbo! Odgovarjajo, ali pač tudi ne, dobesedno za življenja in zdravje vseh nas državljanov. Pa se tega niti ne zavedajo. Pustimo sedaj za trenutek moraliziranje o tem, kaj je prav in kaj je narobe. Gre pravzaprav za integriteto ljudi, ki nas vodijo. Gre za njihov občutek o svoji večvrednosti, nenadomestljivosti in »ugledu,« bi ga izgubili v javnosti oz. pri ljudeh, če bi priznali svojo napako. Pa četudi jo nekateri priznajo, je vendarle to priznanje neiskreno, ker je njihovo nadaljnje ravnanje povsem enako prejšnjemu. To je otročje in nedržavotvorno vedenje, ki si prav zaradi slednjega zasluži pozornost. Skratka: zavedanje o svoji trenutni moči in oblasti izkoriščajo v vseh in v vsakem položaju ter seveda sebi ali komu drugemu v korist. Prav tako je vidno trajno oklepanje svojih oblastnih funkcij, kar je še posebej nevarno, ko gre za vidne osebe naše politike. Njihova mantra o nenadomestljivosti in populizem sta pravzaprav privedla do mišljenja, da si lahko privoščijo vse, kar jim pade na pamet. Brez odgovornosti in brez sramu.

Škoda, da imamo takšne ljudi v vrhu države. Takšne osebnosti, ki dajejo več na slikanje, tvitanje in narcisno samopromocijo, kot pa na dejstvo, da so na vodilnih mestih zaradi nas državljanov. Že tisočkrat poteptano načelo enakopravnosti je tako v svoji osnovi že prav smešno. Tudi zadnji video posnetek predsednika države na obisku vrtca Ptuj kaže na nedoraslost in na otročje igranje najodgovornejših ljudi v tej državi. Je pač že tako v življenju, da si neke »napake« še lahko privoščimo v času odraščanja. Neke napake pa so nesprejemljive in nedopustne. Tako v otroštvu, kot kasneje v življenju. Še posebej, če so posledično takšne, da niso več vzor in v korist ljudem. Niti ne tistim v vrtcu, ali pa vsem nam odraslim, ki živimo v policijskem času. Se po malem bojim, da ta nočni policijski čas počasi prehaja v dnevni termin. Reagiranje vedno bolj spremenjene policije ter njenih tutorjev od lanskih petkovih protestov, do Roga in Metelkove, že kaže, da ni vse to »hojsanje« po policiji tako nedolžno, kot se tudi »izgovarja« minister, ki je sicer odstopil, pa zopet ni odstopil. Hrbet njemu in drugim ministrom očitno krije predsednik vlade, ki se tudi rad igra v peskovniku.

Miloš Šonc, Grosuplje, 11. 2. 2021

Neodgovorjeno vprašanje

Morda pa je imel poslanec Miha Kordiš s svojim vprašanjem predsedniku vlade Janezu Janši o morebitni povezavi s kriminalnimi družbami prav? Čeprav ni dobil odgovora ne takrat, ne kasneje in je morebitno pojasnilo tako ostalo nejasno, obstaja vendarle še naprej nelagoden občutek glede delovanja organiziranega kriminala v Sloveniji.

Tako na področju zdravstva, kar je ponovno pokazala februarska oddaja Tarča na RTV SLO1, ko celotna država že dolgih sedem let ni sposobna procesirati in zaključiti korupcije v zvezi z nabavo žilnih opornic. Nasprotno! Podobne nabave so se v času, korone, no, pa verjetno tudi še kdaj, nadaljevale s sumljivimi nakupi respiratorjev, mask, hitrih testov in še česa.

Nedelovanje nekaterih akterjev v pravni državi in več kot sumljive povezave med posamezniki in političnimi strankami na eni strani ter nezakonitim in organiziranim delovanjem na drugi strani, so že tako vidni in sumljivi, da težko prepričajo kogarkoli o nekem poštenem ravnanju.

Tako države z vsem svojim silnim aparatom prisile, kot tudi lumpov, ki organizirano in v povezavi s politiko izkoriščajo vsakokratna stanja v družbi. Verjetno bi bilo potrebno resnično prevetriti celoten vpogled v delovanje vseh vpletenih struktur in poskušati odgovoriti na vprašanje, kje so vzroki, da se na področju sistemske korupcije nič ne zgodi?

Človek se resnično ne more otresti občutka o tesni medsebojni povezanosti več ali manj istih ljudi, ki se že desetletja obračajo v politiki, v zdravstvu in sploh na vseh področjih življenja.

Morda je zdravstvo sedaj malo bolj izpostavljeno zaradi pandemije, ampak verjamem, da so podobne dileme tudi na področju gospodarstva, investicij, gradenj cest in na drugih področjih.

Obnašanje policije kot represivnenga organa v državi se že kar bistveno spreminja. Zanimivo bi bilo videti, kakšno je razmerje ukrepanja npr. policije do običajnih državljanov ter do elite na oblasti. Kakšni so številčni oz. statistični podatki, če bi jih medsebojno primerjali. Seveda obstaja takoj kup izgovorov, da se navedena statistika ne vodi in podobno. A vendarle gre za specifično razmerje, ki bi lahko v konkretnih primerih javno pokazalo, koliko so najodgovornejši ljudje, ki so postavljeni na vodilne dolžnosti v državi tudi osebno kazensko, ne samo politično odgovorni za stanje v državi oz. za svoja nezakonita ravnanja. Tudi seveda za svoja politična ravnanja, s katerim morda celo zakonsko ali kako drugače prikrivajo svoja nezakonita ravnanja. Npr. z opustitvami ravnanj, s kadrovskimi potezami zamenjav, z reorganizacijami, predlaganjem zakonov, s katerimi se rušijo temelji pravnega reda, itd.

Neodgovorjeno ostaja marsikaj v zvezi s preprodajo orožja na Balkan, z bančnimi luknjami, zadolževanjem v tujini, itd. In tukaj se oglaša celo predsednik države, ki hvali sedanjo vlado kot dobro delujočo. Pravzaprav nismo pozabili njegove vloge pri gradnji TEŠ 6 in prav tako nedokončanih sodnih postopkov v zvezi s tem.

In vendar se nekatere negativne vsebine v tej naši državi vztrajno ponavljajo. Do kdaj še?

Kje je resnično meja med organiziranim kriminalom in mižanjem politike, ali pa morda celo sodelovanjem le-te. Pa res ne mislim le na klasični kriminal in prometne prekrške.

In za konec morda še vprašanje, ali res nimamo nobenih drugih predstavnikov oblasti, kot sedanje nepogrešljive? Ne glede na izid glasovanja v parlamentu, še vedno menim, da si državljani zaslužimo veliko boljšo državo in predvsem drugo ter boljše vodstvo.

Ko berem npr. intervju v Dnevnikovem Objektivu z direktorjem oz. predsednikom uprave Krke g. Jožetom Colaričem, si skoraj ne predstavljam, da bi navedeni npr. visel na neki ograji v predsedniški palači na kakšnem obisku v Kairu. Ali pa da bi npr. kot sedanji predsednik vlade sprejemal posojila iz Prijedora.

Hotel sem le povedati, da imamo ljudi, ki so sposobni uspešno voditi velike gospodarske družbe in prepričan sem, da imamo tudi takšne, ki so sposobni voditi državo. In to brez kakšnih uradnih svetovalcev, pa čeprav s področja ustavnega prava ali pa davčne politike.

Miloš Šonc, Grosuplje, 14. 2. 2021

Izjava kot izziv (Ranka Ivelja, Dnevnik, Objektiv, 20. 3. 2021)

Glede članka sicer z moje strani izredno spoštovane Ranke Ivelja v Dnevnikovem Objektivu ( 20. 3. 2021) »Izjava kot izziv« sem »malo« zmeden. Nekako sem se prepoznal, da sem: nazadnjaški, proti občečloveškim vrednotam, proti spravi (?) in enotnosti, proti prihodnosti, itd. Menda ne prepoznavam dejanskega stanja… Pravzaprav je narobe to, da **sem še živ** kot nekdo, ki sicer **spoštuje vrednote** NOB (dejanski borci NOB počasi zapuščajo ta svet) in da **mislim po svoje**. **Ne** po **janševsko** in **ne** po **akademsko**. Ali morda sedaj tudi ne po določeni uredniški politiki? Mislim seveda na Dnevnik.

Če sedaj oz. danes Slovenija ni **razdeljena,** potem resnično ne vem in ne razumem, kaj je enotnost. Ranka Ivelja pa me preseneča. Prvič. Vedno sem se strinjal z njo. **Sedaj pa, ali ima prav ona oz. SAZU ali jaz**? Akademiki pa naj bi imeli skupaj z aktualnimi politiki **prav** s svojo »uravnoteženostjo« glede dejstev in krivde ??? Resnično se bojim, da bom postal razcepljena osebnost. Kot dokaz svoje zadrege pošiljam v prilogi tako slavospev Ranke Ivelja, kot še enkrat zapis partizana Andreja Bolčine. Ne vem, zakaj sem prepričan, da tako njemu, kot npr. Ivanu Grobelniku, pa Franti itd. niti 76-procentna izjava SAZU ne more dati argumentiranega odgovora. Škoda, da morajo (mo) **doživljati to bedno znanstveno kalvarijo pod patronatom Pahorja, Janše, Cerkve, in domobrancev** ter **po novem še SAZU.** Prosim, da mi pomagate! Če je resnično z mano kaj narobe, potem moram na zdravljenje. Ta akademska vzvišenost, ki sicer živi v svojem svetu znanosti in umetnosti, nad nami ostalimi »nevedneži« in njihovo nerazumevanje življenja, preteklosti in sedanjosti, da o prihodnosti ne govorim, so očitno tako drugačni, da kar »malo boli.« Prepričan pa sem, da se ideološko razdelitev na takšen način kot se sedaj izvaja v Sloveniji, ne da preseči na tak umetelen in vsiljen način. Ne na račun preteklosti in naših staršev ter vseh vrednot preteklosti in sedanjosti. Tako, da po pravici povem, da me ta stališča SAZU oz. njihova **izjava** ter **podpora le-tej** absolutno ne impresionirajo in **ne navdušujejo**. Kažejo le na to, da obče vrednote niso uveljavljene in ponotranjene.

Naj spomnim, da pri zadnji izvolitvi Janeza Janše za predsednika SDS na njihovem 11. kongresu v Mariboru leta 2017, kjer od 666 udeležencev le 5 (pet!) ni glasovalo zanj. Pazite 5!! Res presenetljiva in vpadljiva enotnost ter »zanimivost,« ki je povedna. Sicer pa je vse skupaj podobno »enotno« kot na volitvah v S Koreji ali Egiptu. Doseganje »enotnosti« v slovenski družbi je očitno postal tudi moto SAZU.

Skratka: ta izjava SAZU, ta vlada in podporniki so taki »odlični,« da brez njih ne moremo več. Predvsem vlada in njen predsednik naj ostaneta **dosmrtno**. **To je** **do** **naše smrti**! Tukaj nas tako in tako **že vsak dan cepijo v glavo** z nekim **starim cepivom iz leta 1933**. **In očitno uspešno! Saj nekateri počasi že spreminjajo mišljenje.** Upam, da ne še pri časopisu, kjer so različna mnenja še dopustna. Vključno z mojim in seveda od Ranke Ivelja. Naj samo zaključim, da ni sicer nič narobe, če ljudje spremenimo stališča. Seveda zaradi argumentov, ne zaradi kakšnih drugih razlogov.

Zadnji dokaz o spreminjanju mnenj in poskusih vplivanja na ljudi je tudi vmešavanje Cerkve (Škofovske konference) v odločitve o cepivu AstraZeneca. Pravzaprav je zanimivo, da smo vsi, ki ne mislimo kot veliki vodja ali Cerkev, odpadniki, nasprotniki oz. celo sovražniki. Pa menda ne po novem tudi če ne mislimo kot SAZU?

Miloš Šonc

Grosuplje, 20. 3. 2021

PS: dovolil sem si okrepiti oz. z drugo barvo označiti nekatere poudarke in dati prilogi Andreja Bolčine in Dnevnika.

Nerojeno dete

Ali bo vlada oz. njen predsednik z vladnimi odloki ter tem podobnimi protikoronskimi paketi, ukinil še Ustavno sodišče? Morda. Nič ni nemogoče. Korona sicer seje smrt med ljudmi in povzroča krize, rešuje pa »našo« nezmotljivo vlado oz. njenega predsednika.

Po tem, ko si je predsednik vlade Janez Janša, uspešno podredil parlament, ko je državni svet izginil iz dnevnih poročil, ko predsednik države predstavlja le še predsednika vlade in ne več vseh državljanov, je pravzaprav kot ovira na vrsti ustavno sodišče, kot garant varovanja ustave in zakonov. Volitve se uporabljajo za grožnjo in discipliniranje strankarskih interesov.

Pravzaprav je kar »malo« predvidljiva situacija po vseh več ali manj »uspešnih« potezah SDS in njenega vodje. Poskusi utišanja javnih medijev se sicer zdijo začasno »na čakanju,« a je vendar več kot jasno, da na tem področju vlada negotovost, načrtno kadrovsko SDS postavljanje svojih simpatizerjev in marsikdaj tudi odkrita bojazen, da se situacija lahko v hipu obrne v škodo vseh zaposlenih v sredstvih javnega obveščanja, kot tudi drugod.

Predlogi in mnenja neodvisnih inštitucij, kot so računsko sodišče, informacijska pooblaščenka, varuh človekovih pravic in podobnih, so previdno nasprotujoči »odločnim« in »reševalnim« ukrepom predsednika vlade in raznih neformalnih svetov oz. lobijev. Zastopniki interesov mednarodnega in domačega kapitala, vrh RKC, strankarski veljaki in še kdo, si manejo roke. To je čas, ki ga morajo in tudi ga, uspešno izkoriščajo. Nam državljanom v škodo. Predsednik vlade pozornost uspešno preusmerja na mednarodno prizorišče. Tako prikriva nesposobnost vladanja ter reševanja zdravstvene krize in tudi že podrejenost zdravstvene stroke, kar milo rečeno resnično preseneča.

Krhko pravosodje se skuša s posamičnimi odločitvami sicer upirati raznim ukrepom vlade oz. njenega predsednika, a se vendar zdi, da časovno ni sposobno dohajati vseh avtoritarnih odločitev prvega v državi. Izstopa edino le še kakšna odločba upravnega sodišča, ki je v poplavi postopkov odločilo kot je treba.

Državljani si prizadevamo z opozarjanjem, protesti in s peticijami, ki pa so seveda praviloma spregledane.

Torej nas kdo sploh lahko reši? Zdi se, da ni izhoda. V vsem sistemu je očitno vsa politika v rokah enega človeka. Od njega je odvisno ali bodo volitve, ali pač ne. Ali bo zakon sprejet, ali ne. Ali bo parlamentarna večina delovala v interesu državljanov, ali enega človeka in ene stranke s svojimi sateliti.

Pa vendar so tudi mediji večinsko spregledali nekatera prizadevanja in sicer razglasitev »nacionalnega sveta za demokratično spremembo volilnega sistema,« kar se je simbolno pet minut pred 12 uro zgodilo pred Univerzo Ljubljana v četrtek, 25. marca 2021. Povedno je, da je bila navzoča od vseh vabljenih le predstavnica STA. Nekateri so se izognili tej »nenovici,« ki očitno ni »udarna« in zanimiva kot npr. dnevne neumnosti prvih ljudi v državi. Pa vendar je to poskus stopiti na pravo pot. Nekateri tega niso zaznali in ne prepoznali. Škoda!

Demokracija, ki jo imamo vsi polna usta, je pravzaprav vsakodnevno prizadevanje za svobodo, mir, enakost, spoštovanje drug drugega ter sobivanje na tem svetu. Zato čestitke vsem, ki so aktivni za udejanjanje teh idej v življenju. Tudi za to, da se je pojavilo to še nerojeno dete – pobuda sprememb volilne zakonodaje. Nisem prepričan, ali bo to dete uspešno zagledalo luč sveta. A vseeno bi se v trenutnih razmerah, ki jih nekateri (še) ne prepoznajo kot ključne in življenjsko pomembne, počutil bedno, če si ne bi poskušal prizadevati, ne le proti znani pokvarjeni oblastni eliti, temveč tudi za drugačno in bolj napredno pot. Z drugimi akterji, kot so sedaj v igri.

Miloš Šonc, Grosuplje, 7. 4. 2021

Presek trenutka

Če povem po pravici, menim, da bodo prvega v državi odnesli s prestola mladiin sicer kot star živ fosil, ki nima več kaj delati v svetu mladih. In prav je tako! Mislim, da je predsednik vlade izrabil že vse svoje kredite in jih ne more več vrniti.

Glede njegovih podpornikov in izjave SAZU ter »zapoznele« sprave, ki naj bi se nanašala na dogodke izpred osemdesetih let, se je težko znebiti vtisa, da gre za »zanimivo« poenotenje 76 – tih % akademskega zbora, vrha RKC ter trenutne oblastne elite z Janezom Janšo na čelu. Vse z namenom, da se ob 30. obletnici osamosvojitve poudari vtis uspeha, enotnosti, sreče, zavrženosti življenja v prejšnji skupni državi in kar je še podobnih obletnici »primernih« vsebin. Rezultati te spravaške politike, ki se kažejo v »veličastnem« spomeniku v Ljubljani in v razdeljenosti ljudi, sicer ne zadovoljujejo dejstev v naši družbi in državi. Ampak, kot tolikokrat do sedaj, toliko slabše za dejstva.

Mogoče pa zainteresirani oblastniki in veljaki ravno to rabijo, da se ne opredelimo. Ali pa da nas sedaj, ko je ena življenjska generacija NOB odhaja preštejejo in vidijo, ali je primeren trenutek za kakšno drugo filozofsko, ideološko ali cerkveno akcijo? Kdo ve? Le kam je izginil tisti 24% ostanek? Pravzaprav bi rad videl, če gre za javno izjavo, tudi poimenske podpise vseh akterjev. Tako iz radovednosti. Morda bo čez čas še zanimivo.

V vsakem primeru je biti tiho v današnjem trenutku popolnoma nesprejemljivo. Vsi, ki kuhajo sovraštvo in vzpodbujajo nasilje ne bi smeli imeti odločilne besede! Dejstvo je, da je Slovenija razklana, tudi po zaslugi razpihovanja te degenerirane spravaške politike, ki ne daje nikakršnih rezultatov sprave. Prej nasprotno. Poglablja razkol!

Ampak očitno s svojim slalomom ne desno ne levo samo naravnost nazaj uspešno marsikoga prepriča.

No, pa saj to in takšna nestrinjanja niso niti pomembna, niti med nami običajnimi državljani, niti med politiki, ki se ne strinjajo niti o tem, ali sonce sije, ali ne. Te razlike so vedno bile, so in bodo.

Kar je pomembno je to, da znamo razlike premagovati, izbrati rešitve, ki so skupne in ki so, kakorkoli se vzame, najboljše za vse. Tega pa nisem videl veliko, ne v preteklosti in ne danes. Pa nisem vernik katerekoli stranke ali posameznika. Več je bilo s strani oblastnikov videti skrbi za lastno, kot pa za skupno dobro. Ampak, kot rečeno, pustimo si različna mnenja. Tudi oz. predvsem to je demokracija.

Ker naj bi bilo letošnje leto tudi pomembno zaradi predsedovanja EU, še nekaj besed o tem. Prepričan sem, da si predsedovanja ne zaslužimo in boljše bi bilo, da bi to opravila katera druga država. Vzrok je več kot na dlani. Toliko sramote, kot nas še čaka, je enostavno nesprejemljivo za ugled vseh državljanov. Ta elita na oblasti si tega s svojim ravnanjem ne zasluži, ker dela nestrokovno, je nesposobna, pokvarjena ter nedržavotvorna. To ne more in ne sme biti vzgled katerekoli državi v EU in v svetu. Še posebej ne ob zadnjem risanju mej na Balkanu in priprav na nova klanja ter vojno. Za vsem skupaj pa je denar, denar in še enkrat denar. Če je zraven prilika za oblast, pa še toliko boljše.

Tudi razlika me kriminalom in organiziranim kriminalom oz. državnim kriminalom je danes tanka, ali pa je sploh ni.

Na koncu je vsa »ljubezen« vseh kriminalcev tako na oblasti kot izven nje, v denarju in tem, da jih policija ne bi dobila. Morda so tudi zato sedaj vse silne reorganizacije policije, kadrovske spremembe v njej, objave podatkov o policistih itd. Tudi poskusi podrejanja medijev, tožilstva in sodišč. »Čudno,« če bi bilo drugače.

Ali bo sistem vse to preživel ali pač ne, pa je odvisno tudi od vseh nas državljanov in tistih pokončnih institucij ter novinarjev, policistov, tožilcev, sodnikov  in drugih, ki dajo kaj nase in na svojo strokovnost ter poštenost. Tudi od protestnikov.

Miloš Šonc, Grosuplje, 28. 4. 2021

Odlična demokracija, ki ne deluje

Po mnenju nekaterih je stanje demokratičnega sistema v Sloveniji pod vodstvom predsednika vlade Janeza Janše odlično. A očitno se katastrofalno poslabšuje. Ob podpori nekoga, ki ni in noče biti moralna avtoriteta na čelu države, se pa rad slika, ter seveda različnih svetovalcev npr. dr. Ernesta Petriča, nas bo edini rešitelj – predsednik vlade spravil na volitve, takrat, ko bo on hotel. Torej celotna država, oz. vse institucije in vsi državljani smo odvisni od volje enega človeka. Predsednika vlade. »Zelo dober sistem!« Volitve so lahko takrat, ko se on za to odloči. Parlamenta ni, ali bolje rečeno, skrbi za svoje preživetje. O kakšnem Državnem svetu, raje ne pišem. Ustavno sodišče sramežljivo in z zamikom odloča o človekovih pravicah in odlokih vlade. Stranke, njeni veljaki in pripadniki, ki so si 30 let postiljali posteljo, udobno čakajo na konec mandata, na penzijo ali na nove volitve, ki jih po malem že vsi pričakujejo.

Poslanci tudi veselo prestopajo iz ene stranke med »neodvisne poslance.« Državni priskledniki ustanavljajo nove stranke in se celo pripravljajo na volitve. Očitno je čas volitev res že tukaj. Vsi, ki so pred enim letom izdali volivce in onečastili pojem demokracije, se sedaj delajo nevedne in zagovarjajo svoja takratna ter kasnejša ravnanja kot nujna in potrebna za demokracijo. Ampak vsi po malem že gledajo na prihodnje volitve. Nihče ne jamra.

»Dokaz« za to je reaktiviranje upokojenca dr. Dimitrija Rupla, pa predvideno kandidiranje svetovalca predsednika R Slovenije (!) dr. Ernesta Petriča za poslanca v Ljubljani na listi nosilcev gibanja »Povežimo Slovenijo« (PoS). Na to je še posebej ponosen Marjan Podobnik, ki je v svojem tvitu zapisal, da je navedeni »moralna avtoriteta našega časa in eden najuglednejših nosilcev gibanja PoS, torej strank SLS, NLS, Zelenih Slovenije, Stranke SMC in Povežimo Slovenijo. Naravnost »čudovito!« Manjkajo le še Franc Jurša, Karl Erjavec, Zmago Jelinčič, Janez Janša, Zdravko Počivalšek, dr. Simona Kustec Lipicer, dr. Aleksandra Pivec in podobni »zaslužniki.« Vsi pazljivo spremljajo ankete javnega mnenja.

Tudi vrh RKC aktivno pristavlja svoj piskrček pri participaciji sedanje oblasti. Želijo si nov vatikanski sporazum. Z Janševo pomočjo upajo na popolen uspeh. Menda so že pozabili na ZVON1 in 2, pa na nočne porno programe, zato so sedaj glavna tarča izobraževane in vzgojno varstvene ustanove, torej šole, vrtci in še kaj. No, pa na univerzi bi radi imeli »malo« več besede. Pa ne, da bi radi tudi »cerkveni davek?« V Škofovski konferenci naj tudi škofje ne bi bili zadovoljni s sestavo sveta, ki naj bi pripravil vatikanski sporazum 2.

Pravzaprav je že kar malo dolgočasno pisati, brati oz. gledati o dnevnih »junaštvih« vseh navedenih in drugih ljudeh, ki nimajo toliko poguma, da bi rekli: »Dovolj, pustimo še malo prihodnosti mlajšim.« Očitno vsi »najbolj zaslužni« v državi še niso nagrabili dovolj.

Pa vendar tli iskra upanja v okviru civilne družbe, ki pripravlja izhodišča za nov, spremenjen, bolj demokratičen volilni sistem, ki bi možnost odločanja o družbenih zadevah približal državljanom. S kombinacijo večinskega in proporcionalnega sistema. Kar veliko je simpatičnih in dobrih rešitev, ki jih je strokovna in kompetentna delovna skupina pripravila kot izhodišča za načrtovano javno razpravo. Do sedaj so se vsi institucionalno pristojni državni organi od predsednika države do parlamenta »uspešno« upirali vsem spremembam. Prekrivanje pobud in predlogov, ki so jih pripravili »civilni« strokovnjaki s predlogi izraženimi na protestih na Argentinskem trgu v Ljubljani, nekaterimi stališči strankarskih predstavnikov v parlamentu, kot tudi z nekaterimi primerljivimi rešitvami držav iz tujine, daje realno upanje na rešitev, ki bo pozitivna in ki bo popravila izredno slabo situacijo na področju demokracije v naši državi.

Seveda se lahko vse skupaj obrne tudi še na slabše. A vendar je potrebno misliti na prihodnost in enostavno ne dopustiti vsem zlonamernežem, ki nam trenutno krojijo življenje, da bi to delali še naprej.

Miloš Šonc, Grosuplje, 21. 5. 2021

Preštevanje, državljanska vojna in demokracija

Demokracija naj bi med drugim temeljila na volji večine in naj bi zagotavljala normalno ter mirno sobivanje med ljudmi. Vendar se zadeve v v slovenski družbi nikakor ne morejo umiriti oz. stabilizirati. Kdo je za vse to odgovoren? Zelo preprost odgovor bi lahko bil oblastniki, sistem in posamezniki. A vendar je vseeno potreben razmislek.

V zadnjem času se venomer nekaj natančno preštevamo. Največ v parlamentu. Ko to pišem, je preštevanje poslancev glede ustavne obtožbe proti predsedniku vlade Janezu Janši že znano. Ni pa še znano glede ohranitve ali neohranitve položaja predsednika parlamenta Igorja Zorčiča. Ne glede na ta izzid, je nihalo odločitev, ki se na našajo na vodenje države, pri ključnih zadevah parlamentarcev iz dneva v dan, negotovo. Ključna jezička na tehtnici, ali bolje rečeno na parlamentarnem lotu, sta tudi manjšinska poslanca, ki glasujeta vedno za vlado, ne glede, ali ima prav ali ne. Seveda tudi nekateri drugi znani in neznani poslanci ne ravnajo nič boljše.

Preštevanje v Državnem zboru se zdi, da je bolj stvar ohranjevanja lastnih položajev, kot pa dobrobiti državljanov.

Zelo natančno so se prešteli tudi v vladi. Vsaj glede odstopa ministrice za pravosodje Lilijane Kozlovič. Ena ministrica, ki se ne strinja s svojim vodjem več ali manj. Saj je to tako vseeno pri premierju, ki vse ve in zna. Nekateri sicer javno »obžalujejo,« a so na tihem veseli, da so se je znebili. Morda bi jo lahko zamenjal ne le Janez Janša, temveč celo Zdravko Počivalšek ali Aleš Hojs. Kdo ve, kako se bo še obrnilo? Tako minister za notranje zadeve, kot tudi za gospodarstvo namreč znata šteti državljane na protestih. Običajno »malo« znižujeta številke, čeprav neusklajeno. Državljani pa smo očitno vestno prešteti in zabeleženi oz. označeni.

Tudi na predvidenem kongresu SDS se bodo prešteli in seveda podprli verjetno enega in edinega pravega kandidata. Na njihovem zadnjem kongresu leta 2017 v Mariboru jih je v sami stranki od 666 glasovalo proti predsedniku stranke kot edinemu kandidatu 5 (pet) članov. No, morda si želi 100% podporo. Vsekakor čas za preštevanje. Danes je v okviru priprav na kongres govor tudi o državljanski vojni v Sloveniji. No, o tem je govoril že teolog Peter Kovačič Peršin, ki se je spominjal razgovora z Ivanom Štuhecem v devedesetih letih, ko je na vprašanje, zakaj se slovenska cerkev naslanja na SDS in ne na krščanske demokrate, saj je vendar Janša zrasel iz komunizma, kratko odgovoril: »Ker je Janša doslednejši. Da izpelje svoj program, bi tvegal tudi državljanski spopad.« ( Dnevnik, 11. 2. 2016) Pa ne morda, da je potrebno danes to zapisati tudi v uradne dokumente SDS?

Menda se prav tako preštevajo v škofovski konferenci. Vsaj glede članov ustanovitve sveta vlade za 2 vatikanski sporazum. Prešteli so se tudi v SAZU glede izjave o spravi. Do procenta natančno. To je 76 %. Vsekakor je skrajni čas, da se začnemo preštevati tudi državljani. Na volitvah. Sedaj se jih nekateri bojijo, drugi grozijo z njimi, tretji si jih želimo.

Vem, da tudi nove volitve morda ne bodo rešile vseh problemov. Vsaj ne volitve po sistemu, ki so si ga nastavili oblastniki v zadnjih 30. letih in so prilagojene samo strankam ter njihovim veljakom, ne pa državljanom, ki si želimo miru in razvoja.

A vendar gredo trenutne razmere v Sloveniji smer, ki absolutno ni prava in na katero gleda Evropa z začudenjem in hkrati s pričakovanjem, da svoje probleme vendarle na demokratičen način sami uredimo. Nihče drug nam jih ne bo! Razen seveda, če si kdo ne želi nekakšne državljanske vojne. Že videno na ozemljih Balkana. Tudi slišano: »Ne čujem dobro!« (Ne slišim dobro!) s strani Slobodana Miloševića zveni nekam podobno, kot gestikuliranje predsednika vlade Janeza Janše glede tega, da ne sliši vprašanj o STA. Upam samo, da nas ne bodo dotični pripeljali v podobne razmere kot so že bile pred 100 leti leta 1922 ali 1933. Te obletnice se nekam hitro približujejo. Pa ne, da si jih kdo želi praznovati?

Na koncu, se bom morda začel celo bati večine v tej in takšni demokraciji. Vseeno še vedno želim, upam in si prizadevam z vsemi istomišljeniki za dobro vseh nas in naših zanamcev.

Miloš Šonc, Grosuplje, 28. 5. 2021

Organiziran kriminal in država

Zadnje čase buri domišljijo novica v Dnevniku, (torek, 8. 6. 2021), »Milijon evrov za glavo slovenskega ovaduha,« kjer se nam državljanom, porajajo nekatera morda na videz nepovezana vprašanja.

Najprej na kratko, da gre za razbitje slovenskega dela zloglasne črnogorske kriminalne združbe kavaški klan, katere domnevni vodja Radoje Zvicer ponuja milijon evrov za obglavljanje slovenskega ovaduha, ki je sodeloval s policijo in za to, da mu pošljejo posnetek odsekane glave v dokaz. Pravzaprav bi lahko šlo za zgodbo kakšne tretjerazredne ameriške kriminalke, če ne bi sočasno spremljali novic iz Srbije o aparatu za mletje, v katerem so našli človeške ostanke. Torej človeški čevapčiči. Tudi po naročilu kriminalcev. Slovenskega policijskega sodelavca so zaradi varnosti odpeljali na skriven kraj v tujino, kjer je pod zaščito. Razkrila pa naj bi ga nehote kar naša policija oz. Nacionalni preiskovalni urad (NPU).

Očitno gre za veliko strokovno »šlamastiko,« hkrati pa za velike vsote denarja, količine mamil in še česa nedovoljenega. Gre morda tudi za kakšne nedovoljene povezave med uradnimi organi in organiziranim kriminalom. Ali morda tudi s politiko?

A se mi v povezavi z »idiliko varnosti« v Sloveniji ter predvsem glede pristojnih državnih organov pojavljajo nekatera vprašanja. Eno prvih je, ali je morda politika že dokončno prevzela nadzor nad stroko oz. posameznimi strokami? Ne samo v kulturi, zdravstvu in drugje, kjer smo več kot eno leto priča takšni degradaciji. Tudi na področju policije, kjer so bili vodilni policisti takoj zamenjani. Sprašujem se tudi, komu so bile oz. so še v korist reorganizacija NPU in vse kadrovske spremembe v policiji, s katerimi se zmanjšuje varnost državljanov in na strokovna mesta nastavlja politično lojalen strankarski kader? Komu je bila v korist prednovoletna objava vseh podatkov vseh slovenskih policistov s strani ministra Aleša Hojsa? Ali morda obstaja kakšna povezava glede obiska takratnega državnega sekretarja MNZ zaradi banan v Mostah v Ljubljani in kasnejšimi oz. sedanjimi dogodki? Ali imajo več stotisoč evrov vredna strankarska posojila, ki se »perejo« v Prijedoru kakšno povezavo z organiziranim kriminalom? Kje so tukaj vloga in mesto državnih tožilcev ter sodišč, ki so sedaj »na tapeti« trenutne vlade oz. vodilne stranke? Ali so tožilci prevelika ovira za zgoraj opisan organiziran kriminal in je morda zato potrebno stroko in državo kot celoto, oslabiti? Ali so tudi novinarji zato na prangerju? V kakšnih okvirnih zneskih se pere denar od kriminala v legalnih poslih?

Sicer želja po lepem videzu države v času predsedovanja svetu Evrope ni nezanemarljiva, a je vprašanje, če temelji na realnih dejstvih, ki bi lahko bila vzor v Evropi in v svetu.

Pravzaprav, ko je več vprašanj kot odgovorov, se pojavita negotovost in nezaupanje. Določene poteze te vlade, ki se je več ukvarjala z ventilatorji, privatnimi koristmi ter protestniki kot pa z državnimi posli, več z odloki in tviti kot pa zakonitostjo delovanja, me navdaja z dvomom, da se sedanji (pa tudi nekateri prejšnji) politiki spoznajo na strokovne zadeve. Razumem povezavo, ne razumem pa nepravilnega in nezakonitega odločanja.

Kam lahko pripelje nespoštovanje osnovnih državotvornih vsebin in nezakonitosti, torej tudi pri policiji, lahko vidimo v sicer počasnih odločitvah ustavnega sodišča ter tudi v samih rezultatih delovanja posameznih podsistemov države.

Da nam nekatere osebnosti in njihova nezakonita in nečloveška ravnanja, kot so Ratko Mladić in podobni ne bi smeli biti vzor, pa je prikazala njegova ponovna obsodba na dosmrtni zapor.

Morda kdo ne vidi povezave v vsebini? Pa vendarle obstaja. Ko zataji država in njene institucije zavladajo zločinci.

Miloš Šonc, Grosuplje, 9. 6. 2021

Spoštovani! (Alternativna proslava oz. alternativni govor)

Pravzaprav sem v veliki zadregi. Kako to, da elita s predsednikom države Borutom Pahorjem, predsednikom vlade Janezom Janšo, predsednikom parlamenta Igorjem  Zorčičem in številnimi drugimi ne sliši vseh nas, ki smo glasno povedali, da vodijo državo absolutno napačno, v neko drugo življenje, ki je zelo podobno letoma 1922 in 1933.

Mogoče pa so spregledali, da bi morala biti proslava tu med nami, ki smo soustvarjali to državo tudi v času veliko pred in med osamosvojitvijo. Če sem pošten, so jo soustvarjali številni rodovi pred nami in dokazali, da nihče nima pravice uničevati človečnosti, svobode, tovarištva in solidarnosti ter si prisvajati zaslug celega naroda. Tudi vi ne, nespoštovani sedanji predstavniki ljudstva!

S svojim 30 - letnim vodenjem in hkrati v opoziciji oviranjem države, ste pustili nezanemarljive sledove. Preprodaja orožja, izbrisani, afera Patria, privatizacija in preprodaja družbenega premoženja, bančna luknja, ZVON1 in 2, TEŠ 6, več deset tisoč brezposelnih in ljudi na robu preživetja. In danes z uničevanjem neodvisnosti sodstva in tožilstva, neodvisnih institucij, STA ter ostalega novinarstva, podrejanjem policije in številnimi drugimi potezami, v imenu demokracije še naprej dokazujete svojo nedržavotvornost in zlonamernost. Tudi izgubo ugleda in suverenosti države.

Ali veste nespoštovana posvetna in cerkvena elita, da je na tem mestu 11. aprila 1943 na frančiškanski cerkvi zaplapolala slovenska zastava? Ker jo italijanski okupator ni mogel sneti, so streljali nanjo. Tako kot vi danes »streljate« z globami na svoje državljane. Ali morda veste, da je tukaj v bližini Tromostovja, na Kresiji deloval štab, ki je ob podpori vseh demokratično mislečih ljudi, pripravljal pogoje za osamosvojitev? Malo ste verjetno pozabili, ker ste neskromno vse zasluge pripisali sebi in to tudi zelo uspešno izkoristili. Naprej, ali veste koliko mladih ljudi, ki so iskali boljše in lepše življenje v Evropi, se je utopilo v Kolpi ? Tudi po vaši zaslugi. Velika večina ste dvigovali roke v podporo »Cerarjevi« žici na meji, ki še danes ni odstranjena. Kdaj bo? NATO išče nove sovražnike po svetu in verjamem, da jih bo našel. Tudi s pomočjo Slovenije in 780 milijonov EUR.

Zato je naša zahteva: **dovolj je**! Čimprej odidite s političnega prizorišča vsi, ki ne zaslužite, da predstavljate nas državljane. Vsi, ki ne zagotavljate miru, sobivanja med vsemi ljudmi in korektnega odnosa z naravo. Vsi, ki ne zagotavljate razvoja in pustite mladim in vsem dihati! Čas je, da greste in se ne vrnete. Zahtevamo demokratično prenovo volilnega sistema, v katerem bomo imeli državljani možnost vplivanja na življenje in razvoj vseh nas. Ne le strankarskih elit. Še nekaj naj vam bo jasno: ponovnega naciklerofašizma v Sloveniji ne bomo dovolili!

In vendar zvezde, na katere pljuvate, še vedno svetijo! In tudi bodo, vam navkljub!

Sicer pa želim vsem vse dobro in hvala, ker ste poslušali ta neslavnostni nagovor!

Miloš Šonc

Zv 24. 6. 2021 13.15

Ljudje, prašiči, biseri in še kaj

Pravzaprav sem presenečen, čeprav na vsa dogajanja sploh ne bi smel biti. Rumeni jopiči, berite neonacisti, rumene kravate, berite ljubitelji SDS, rumeni tisk, berite tisk in sredstva informiranja navedene stranke, krojijo podobo Slovenije.

Na petkovi alternativni proslavi na Prešernovem trgu v Ljubljani je skupina neonacistov poskušala ovirati sicer nenajavljeno prireditev oz. shod. A vendar z očitnim namenom povzročiti incident, vzbuditi pozornost in pomilovanje ter na drugi strani diskreditiranje tisočev mirnih navzočih.

Eden izmed neonacistov je tudi namerno poškodoval znano profesorico dr. Sandro Bašić Hrvatin, ki je imela že predhodno roko v mavcu. Torej poveden napad na nemočne, na intelektuialce in na starejše. Primitivizem z agresivnim vedenjem po sistemu: »Kaj nam pa morete?« je odločno prekinila policija, ki je zato deležna žuganj odstopljenega notranjega ministra Aleša Hojsa. Po vzoru predsednika vlade in predsednika SDS Janeza Janše, ki se je spravil na ddr. Rudija Rizmana, ki ga skuša disciplinirati preko sodišča, so očitno tudi neonacisti dobili krila za svoje tudi nasilno postopanje. Skratka, pravi Hojsovi biseri.

Ob očitni podpori ministra za notranje zadeve Aleša Hojsa, ki je udeležence alternativne proslave imenoval za prašiče, je pravzaprav verjetno zgolj »slučaj,« da se je skoraj sočasno pojavila afera z mučenjem teh sicer pametnih in koristnih živali. Tako po TV, kot v pisanih medijih se je pojavila novica o nečloveškem ravnanju s temi živalmi v eni od slovenskih farm. Seveda za navedeno nihče od veterinarjev, inšpektorjev, do lastnika sicer zaenkrat še neznane farme in do dr. Jožeta Podgorška, ministra za kmetijstvo, gozdarstvo in prehrano ne ve nič in ni za nič odgovoren. Me pa takšno ravnanje zelo spominja na ustaše po II. sv.vojni, ko so jih znani tutorji usposabljali za klanje ljudi in sicer na prašičih, češ, da ni dosti razlike. Nečloveški odnos do živali in toleranca vseh vpletenih, celo državnih organov, pa postavlja navedene asociacije vseh dogodkov tako na farmah, kot na protestih in v realnem življneju, v nek popolnoma drug in že znan okvir.

Ali so primerjave Aleša Hojsa protestnikov in kolesarjev s prašiči slučajne? Ali se morda ve, oz. se bo izvedelo, kdo je pobudnik in napeljevalec delovanja neonacistov na zadnji alternativni slovesnosti? Kdo jih dejansko, politično, idejno ali morda tudi finančno podpira? Kakšna je korelacija s temi istimi akterji in dogodki izpred par let, ko so metali granitne kocke na parlament? Ali je vse navedeno morda le opozorilo intelektualcem ter maščevanje znanega politika za njihovo nedavno pismo predstavnikom EU?

Morda pa od govorjenja ni več daleč do ravnanja. Vsa ta opozorila politikov in cerkvenih dostojanstvenikov vsem drugače mislečim, ki ne podpiramo avtokratske ambicije predsednika vlade, vendarle niso padla na plodna tla. Kaj lahko še pričakujemo? Povod za državljansko vojno? Ne slučajna podpora vrha RKC obstoječi politiki in Janezu Janši ter seveda obratna simpatija, sta se dokazali ob sami državni proslavi in sedaj ob obisku premijera v Mariboru pri nadškofu. Preveč vidno, da bi lahko spregledali. Zanimivo bi bilo vedeti, o čem so se dogovarjali. Očitno ne o nečem pozitivnem za državljane.

Prepričan sem, da moramo biti pozorni na vse neumnosti, goljufanja, krajo in avtokratske težnje vseh počivalškov, peričev, slug, grimsov in hojsev ter njihovih podpornikov.

Morda pa nismo sposobni sami rešiti naših problemov. Morda pa bi rabili večjo podporo naše širše domovine. Tu mislim na EU. Pravzaprav je priložnost, da se evropski politiki sedaj dobro seznanijo z razmerami v Sloveniji, čeprav verjamem, da situacijo odlično poznajo.

A na koncu je in bo vendarle vse odvisno od nas samih. Čeprav se pojavlja resen dvom v to našo obliko demokracije, je potrebno upati in vložiti v napore v to, da se te sedanje situacije nikoli več ne ponovijo. Dejansko nas vsaka sekunda te vlade in vse današnje oblastne elite vodi v propad. V sovraštvo, ločevanje in željo po bratomorni vojni.

Tega pa dejansko ne smemo dovoliti. Dovolj je bilo dokazane nesposobnosti in pokvarjenosti trenutnih posvetnih in cerkvenih oblastnikov.

Miloš Šonc

ZV 300621 22.00

Streli na svobodo

V Amsterdamu se je pred kratkim zgodil mafijski napad na preiskovalnega novinarja Petra V. de Vriesa, ko je ravnokar zapuščal TV studijo. Težko ranjen se bori za življenje. Vsa Nizozemska, od državljanov do predstavnikov oblasti izraža gnev nad storjenim. Tudi vidni predstavniki EU so se oglasili. Vsi ocenjujejo, da so streli na novinarja tudi streli na svobodo medijev, na demokracijo in na vladavino prava.

Kaj pa pri nas? Kakšen je tu odnos najodgovornejših do novinarjev? Tudi do tega dogodka? Kdo se je oglasil v nekaterih konkretnih primerih iz bližnje preteklosti in sedanjosti, kar se tiče novinarstva? Kako se razrešuje stanje STA? Kako je s svobodo medijev in financiranjem le-teh v Sloveniji? Kako se policija, tožilstvo in pravosodje obnašajo, ko gre za »nedotakljivost« politikov in tudi določenih povezav s kriminalom? Ali smo lahko mirni in da se kaj podobnega ne bi, ali ne bo zgodilo tudi pri nas?

Moram priznati, da so vprašanja delikatna, a vendar bi z razmislekom o dobronamernosti in preventivi, da se kaj takšnega ne zgodi nikjer, moral reči, da so želje eno, realnost pa drugačna.

Vsekakor so streli na cenjenega in pogumnega novinarja v Amsterdamu, tudi streli na medije in svobodo pri nas. Boli pa neobčutljivost vseh sejalcev sovraštva in na kraju tudi čisto običajnih kriminalcev. Povsod. Tako v vrhovih oblasti, kot v kriminalnem podzemlju. Tako ponekod v tujini, kot doma. Nesprejemljive so tudi toleranca, tišina, počasnost in nereagiranje pristojnih državnih organov do vseh, ki rušijo osnovne oblike sožitja v družbi.

Če na kratko le opozorim na leto 2007 in na podpis peticije 571 novinarjev glede cenzure takratnega in sedanjega predsednika vlade Janeza Janše. Kaj oz. koliko se je spremenilo od takrat? Ali in kako smo vsi skupaj od takrat dogradili sistem v državi, da bi se razmere in pogoji za novinarje oz. medije izboljšali? Danes lahko ocenjujem, da se je stanje kvečjemu drastično poslabšalo. Predvsem pa, da tudi nič ne kaže, da bo kmalu kaj boljše.

Kljub svetlim izjemam, ko sodišče relativno hitro odloči in ko se tudi tožilstva trudijo, se vendarle zdi, da je zadnja beseda politične oblastne elite. Tako je npr. predsednik države večinoma tiho in skrbi le za svoj »uravnotežen« položaj, anketno priljubljenost ter za to, da se ne bi nikomur zameril. Častna redka izjema je odlikovanje za STA, kar pa ne pomaga k reševanju problematike novinarstva. Parlament nekritično sprejema zakone, ki jih pripravlja trenutna avtokratska vlada, o kateri je že toliko negativnosti, da je težko sploh povedati kaj novega. Krhko pravosodje pa se ne more otresti pečata počasnosti in včasih s svojimi praviloma proceduralnimi odločitvami ustvarja videz podpore vsakokratno izvoljeni eliti.

Novinarska srenja, ki je oz. naj bi bila javni čuvar svobode in nadzora nad vsemi navedenimi, je tako najbolj na udaru vseh. Čeprav se zdi, da je politika pri nas ponekod že pregloboko posegla v medije, je vendar potrebno povedati, da enostavno brez nadzora nad oblastniki in dogajanjem v družbi, ni svobode. Pošteno in javno je potrebno podpreti vse tiste novinarje in medije, ki se s svojim poročanjem dnevno izpostavljajo z namenom, da bi bili mi vsi čimbolj objektivno obveščeni. Predvsem pa jim moramo vsi skupaj z volitvami kompetentnih in strokovnih ljudi v sistem zagotoviti pogoje za nemoteno, strokovno in kvalitetno delo. Mislim, da tega do sedaj nismo storili. Še manj pa so to storili »naši« oblastniki.

Tihotapljenje orožja, tudi preko Balkana, tihotapljenje ljudi, netenje sovraštva med ljudmi, nedemokratično ohranjanje na oblasti, nasilno odstranjevanje novinarjev, ki o vsem tem poročajo, pa še kaj, so razlogi, da celoten sistem vendarle dogradimo v pozitivni smeri in na način, da se kaj takšnega kot se je zgodilo v Amsterdamu, ne zgodi nikjer in seveda tudi ne v Sloveniji.

In zato so streli na novinarja Petra V. de Vriesa tudi streli na vsakogar izmed nas.

Mloš Šonc, Grosuplje, 9. 7. 2021

SIMPOZIJ CIVILNE DRUŽBE, 13. 7. 2021 ( Miloš Šonc)

Nekaj misli v zvezi s navedenim simpozijem in Slovensko vojsko.

Spoštovani!

Če smo navzoči in če poskušamo vplivati oz. biti slišani, je vsekakor drugačen rezultat, kot če nas nekaj ne zanima, ne znamo, ali pustimo, da drugi odločajo namesto nas. In to odločajo **sistemske** in **dolgoročne vsebine**, ki so **temelj** **državnosti** in **življenja** vsakogar od nas.

Torej:

* **absolutno je prav in potrebno, da imamo vojsko** (nekateri so bili in so še namreč tudi za ukinitev vojske – če se prav spomnim, so tudi nekatere znane osebe nekoč zbirala podpise pred osamosvojitveno vojno za demilitarizirano Slovenijo???!! - torej »malo« pred resnimi spopadi in odločitvami za narod!;
* nekateri zagovarjajo žandarmarijo kot združenost **policije** in **vojske**; (kar je zopet **nezdružljivo** zaradi različnih **vsebinskih razlik** obeh podsistemov in dosežene stopnje **civilizacijskega razvoja**);
* **vojska** je kot podsistem del države oz. **državnosti** in je del **realnosti sveta; (zaradi spopadov** in **vojn)** ter seveda pripravljenosti vsake države, da **brani** svojo **suverenost** in ustavo; Če tega ni pripravljena oz. ni pripravljena na takšne žrtve v najtežjih časih, potem si pač ne zasluži svoje državnosti ( kar pa bi si nekateri danes tudi želeli oz. želijo oslabiti to državno funkcijo, ideje o Avstro Ogrski povezavi itd.);
* tudi **vojaško znanje** je posebno znanje, ki je področje, ki ga potrebuje vsaka država. Tudi Slovenija. Vendar je bil in je še pri nas odnos do navedenega kar malo mačehovski. Najvišje častnike nam šola tudi tujina ( predvsem ZDA)  in dobivamo tuje »oficirje« v slovenski uniformi. O podrejanju, patriotizmu itd. bi lahko pisali študije. Dejstvo pa je, da **nimamo lastne Vojaške akademije**, čeprav imamo zgrajen sistem vojaškega šolstva. Ne vem, zakaj se nihče ne odpove Medicinski fakulteti,  pa Pravni ali Ekonomski.  Vojaški pa so se že v ideji zlahka. »Nadomešča« jo FDV. Vseeno nezadovoljivo!
* Pojavljale so se in se še celo ideje, da se nima smisla braniti, ker je Slovenija premajhna, in jo vsi nasprotniki lahko premagajo, ker bi bilo preveč žrtev, da se ne splača vlagati financ v vojsko, ki bi tako in tako izgubila oz. ni zmožna obraniti države,  itd. itd. Skratka: milijon izgovorov, da nekaj ne narediš, namesto, da najdeš en razlog, da to narediš.
* Vedno se spomnim starega borca iz NOB **Ignaca Voljča**, ki nam je nekoč na Igu predaval o bojih. Podoživljal nek dogodek, kjer so štirje partizani spremljali okoli 20 mladih med Vrhniko in Logatcem, ko so odhajali v partizane. Padli so v nemško zasedo, ki je skoraj vse mlade pobila, redki in vsi štirje partizani pa so se rešili. Rekel je: **»Vsi bi se lahko rešili, če bi znali in če bi bili usposobljeni!«** Ker ta nemška zaseda ni bila nič posebnega. Potem, ko je skoraj  s solzami podoživljal dogodek, je rekel**: »Dobro si zapomnite! Nihče, kdorkoli je in na kateremkoli položaju nima pravice NE USPOSABLJATI LJUDI ZA OBRAMBO DOMOVINE! NIHČE!«** Zelo povedno in za vse čase! In velja si zapomniti ta nasvet.
* Torej, kar se tiče **vojske**, **jo potrebujemo,** **sodobno**, **nepolitično**, dobro **organizirano**, **odlično vodeno, kadrovsko** ustrezno **popolnjeno,** odlično **usposobljeno** in **opremljeno**, oskrbljeno v **obveščevalno varnostnem** in **protiobveščevalnem** smislu ter z vsemi drugimi zagotovljenimi pogoji. Tako kot vse **sodobne vojske** sveta. Brez zanašanja oz. prelaganja svojih obrambnih odgovornosti na druge!
* Če so ali bi bila, ali bodo potrebna kadarkoli kakršnakoli zavezništva ali **vojaški pakti,** se o tem vedno odloča **politika,** ne pa seveda vojska. Da pa se v praksi dogaja, da so Američani glavni v vseh imperialističnih vojnah, kjer zraven pritegnejo še »voljne,« je tudi znano.
* Zato je **NATO glavna ovira za mir**, ne le v Evropi, tudi v svetu. Namesto mirovne politike imamo v Sloveniji ter tudi v EU **podrepniško** in **kimavsko politiko** podrejanja ZDA. Priložnost, da bi se vse spremenilo ob koncu t.i. »hladne vojne« so vsi zamudili!! Druga prilika v EU je bila sedaj ob Trumpovem predsednikovanju, kjer so nas Ameri dali na hladno, kar pa žal nismo izkoristili za »osamosvojitev« od velikega brata.
* Izzivanje spopadov in posredne vojne ( Irak, Libija, Jemen, Sirija, Ukrajina,….) s strani ZDA in ob sodelovanju EU, so tako »lep« pokazatelj stanja v svetu, Evropi in pri nas.
* Zato, kar se tiče oboroževanja in vojn so stvari zelo, zelo, zelo jasne.
* Tudi glede »naših« dveh **nepotrebnih bataljonskih bojnih skupin** (BBSk), ki so pač namenjena za tuja ozemlja.

In   **r** **e š i t v e**: **že »malo« zamujene, a vendar nikoli prepozne.**   (A kot rečeno **ne z istimi akterji**, ki so nas spravili **politično** in **vojaško** ( gospodarsko, finančno, kulturno, razvojno itd.itd.)  v položaj, ki si ga nikoli nismo želeli.

* **Izstop iz NATA.** ( Osnovni predpogoj!)
* **Oborožena nevtralnost** RS.
* **Sodobnim grožnjam** prilagojena **ocena ogroženosti** in **posledično organiziranost SV. Zelo drugačna kot danes.**
* **Sodobna**, R Sloveniji prilagojena vojska, temelječa na **oboroženem odporu** v najtežjih razmerah (začasna zasedenost ozemlja – ne pa okupacija!!). Mednarodno pravno so jasne zadeve.  Aktiva in rezerva. Tudi z vojaki na služenju.
* **Neangažiranje vojakov izven meja RS.**
* **Razen pod modrimi čeladami OZN.**

Če bi se torej v okviru financiranja vojske izvajale investicije v navedene aktivnosti, podpiram! Sicer ne. (Ne rabimo transporter za to, da prevozimo tri vojake iz Čada. Itd. itd.) Z dvema BBSk pač ne moremo obraniti Slovenije.

Vse navedeno so seveda razmišljanja in prepričanje ter seveda ravnanja,  ki ga je seveda težko v današnjih razmerah realizirati takoj in brez kakršnegakoli resnega razmisleka.

Kar pa se tiče neposredno navedene problematike BBSk pa sledeče:

**Nekateri akterji**, ki so **pripeljali v stanje**, kakršnega imamo že dolgo časa na obrambnem področju, **so isti**. Težko bo torej z njimi preseči razmišljanja in ravnanja oz korak naprej.

Popolnoma **nobenega znaka ni**, da se bodo razmere na obrambnem področju uredile v bližnji prihodnosti. Ob takšni **politiki**, ki je izgubljena v svoji samopodobi, edini zveličavnosti in nenadomestljivosti, neupoštevanju stroke, nespoštovanju tudi mednarodnih pravnih obveznosti, je igrajčkanje z **vojsko,** **policijo**, **tožilstvom** in **sodišči,** **mediji** in še čem drugim, milo rečeno, igranje z ognjem. Nekatera ravnanja v tem letu so to dokazala. Je absolutno **nedržavotvorno**.

**Vojaški sindikalisti** in nekateri vojaki (torej znani in podpisani) so očitno dobili **politična krila**! Škoda! Poklicna vojska, ki se vmešava v civilno sfero zna izgubiti orientacijo. Še posebej, če je kompas ponorel in kaže napačne strani. **Država** oz. **njena politika**, ki bi morala zagotoviti **pogoje** za doktrinarne rešitve, organiziranost, kadrovsko popolnjenost, delovanje, usposobljenost, organiziranost, opremljenost in druge pogoje, se je v 30 letih **izgubila v papirnih rešitvah** oz. boljše rečeno zanašanju na druge. Ko pride čas oz. trenutek resnice se pokaže realno stanje.

Kako naprej?

Vsekakor tako kot **do sedaj absolutno ne** in z **istimi ljudmi** in **razmišljanji** še manj. Seveda rešitve niso odvisne od SV, temveč od celotne **slovenske**, pa tudi **mednarodne politike**.

Ta obravnava glede nabave  oz. **investicij za BSk** pa so **le delček preseka stanja**. Odločitev kako naprej, pa bi morala biti veliko **bolj trezna,** **poenotena in državotvorna**. In kot rečeno, ne na preteklih ravnanjih.

Da so glede novih razmišljanj in rešitev ovire tudi naše članstvo v NATU, pa čivkajo že vrabci na strehi. Mogoče bi bilo pa umestno še enkrat premisliti naše izkušnje iz zgodovine. Predvsem vojaške zgodovine. Tudi ne tako davne.

Načelno se strinjam z vlaganjem v Slovensko vojsko, ki bi temeljila na dejanskih potrebah obrambe države. Če se poigram z vprašanjem: **Kaj nas danes in v naslednjih 15 do 20 letih ogroža in kakšne so naše mednarodne obveznosti na tem področju?**

Res imamo lahko tudi različna stališča, ki niso tako vsebinsko majhna.

Ampak vseeno bom poskušal nakazati nekatere dileme

* **Kdo** je tisti **vedež,** ki ve, kaj se bo zgodilo čez **10 ali 15 let**? Ali kakšno leto prej ali kasneje? (Ali je kdo vedel – verjamem, da je **ocenjeva**l, si **želel** in **pripomogel** k razpadu bivše skupne države, ali sedaj k izstopu VB iz EU? Bodimo **pošteni nihče ni vedel**, kakšen bo referendumski izid v VB! In kakšne bodo posledice.) Pa seveda lepo prosim gre za moje razmišljanje, ki je brez kakršnekoli želje po vrnitvi na staro.
* **Kaj če EU razpade** in kaj če se to zgodi prej, kot si kdorkoli sedaj to misli? V zgodovini Evrope in sveta bi takšni dogodki oz. spremembe ne bile ne prve ne zadnje. Kaj če razpade na **krvav način**? **Izkušnja** iz **bivše skupne države** ni **nezanemarljiva**.
* Preveč je bilo priložnosti, da bi ti isti, ki so bili »vzor« in so nekaterim še danes, glede ravnanja (vojne, izkoriščanja, nerazpustitev NATA po hladni vojni) in miru v svetu danes vehementno razlagali, **kaj lahko** in **kaj ne**. Mislim na Američane, pa tudi Italijane, Avstrijce in zaradi mene tudi Hrvate in Madžare. Pa še koga pri **nas**! Vsi bi nam radi nekaj diktirali (ob naši slovenski  lastni **nesposobnosti** in **pomanjkanju poguma** storiti po svoje, kar je prav!), kar nam dejansko ob naši zadolženosti tudi delajo. (Ne bom navajal konkretno, ker je preveč primerov in argumentov).  Vsi bi lahko drugače, pošteno, spoštujoč pravo in človeka (ne le svoje interese) seveda že v preteklosti vplivali na drugačen razvoj Slovenije, EU, sveta in konkretno vseh ljudi. Pa niso! Zato je pač vojska in vse, kar sem napisal realnost. Ampak **ne takšna vojska**, ki je po **meri tujcev** in **njihovih interesov**!
* **Grožnje**:

 - naravne ujme, poplave, požari, orkanski vetrovi itd;

- kriminal in organizirani kriminal,

- korupcija,

- prometna varnost,

- kibernetska varnost,

- zaščita meja,

- ilegalne emigracije,

**- vojaška ogroženost**,

- obveznosti v okviru  EU,

- obveznosti v okviru NATA. (Razmislek)

* Kar se tiče **ocen ogroženosti**, ki se jih navaja, verjemite, da so mi dobro poznane. (Res pa je, da sem imel v preteklosti, ko so se pisale doktrine in koncepti ter še vedno imam, resne pomisleke pri opredelitvi **ilegalnih migracij** v **vojaško** doktrino. Seveda ne v splošno. **Seveda zaradi oboroženega vojaka v odnosu do neoboroženega civila.**
* Dovolite, da h **grožnjam** dodam še **bolezni (epidemija KV-19)** je lep primer, ki vrže cel svet s tečajev. Nepričakovano in nenapovedano, nepripravljeno, a učinkovito glede dejanskega stanja. Seveda to vsebinsko pripada resorju za zdravje, a le kot primer, kako ni možno vsega v življenju predvideti.
* Ne bi rad razmišljal še o **jedrski** ( tako **mirnodobni** – Černobil, Fukušima kot **vojni –** Hirošima, Nagasaki) **nevarnosti,** ki je nihče ne omenja. Je pa še vedno realnost.
* Prav tako seveda sploh niso sporni **elementi varnostnega sistema.**

**In r e š i t v e**

* Kot že rečeno v absolutno **spremenjeni zunanji politiki** **temelječi na miru.** Ne kot sedaj na Ruplovskem podrejanju, temveč vsaj »približni« (?! seveda veliki vedno diktirajo malim), enakopravnosti. Sicer pa je poznano, da v mednarodnih zadevah prevladujejo **interesi**. In velikokrat tudi izvršena dejstva. Tudi **nasilno** izvršena dejstva. Ampak vseeno nevtralnost smo »zamudili,« ko smo imeli priliko. Ne vem, ali jo bomo imeli še kdaj. Bi pa bilo dobro.
* Skratka: **oborožena struktura države** oz. **vsi podsistemi**, ki jih imamo, se ne delajo za 10 let in ne za 15 let. (Tudi seveda ne za 30 let.) In tako prilagajajo samo nekim vsakokratnim in spremenljivim ocenam ogroženosti. Dela se **»malo« bolj trajno** in oz. predvsem na veliko bolj **trdih sistemskih osnovah**!
* Tudi postavljanje vojske na meje (**37.a čl.** itd.) terja veliko bolj resen razmislek.
* Bruselj oz. zahod, ki je res imel drugačno zgodovino kot Balkan, **ne more biti vedno** prvi interes naših politikov. In predvsem Bruselj nikoli ni imel za premiera Janeza Janšo in notranjega ministra Igorja Bavčarja za »gospodarstvenika.« (Mimogrede nista kriva za vse zlo na svetu in pri nas.)  Žal pa sta slovenska **realnost** in vzor**.**
* Absolutno sem se v življenju in se še danes zavedam **obveznost**i. Še posebej **mednarodnih!** Ampak, nikoli ne s pozabo na **interes lastne države**.
* To, kar dela Janez Janša sedaj oz. že 30 let je **rušenje temeljev lastne države** oz. državnosti. Tako v opoziciji kot že 3 x na oblasti. Ob sodelovanju in pomoči marsikatere, predvsem pa seveda svoje stranke in Cerkve.
* Pa, da ne izpade, da živim v preteklosti in ne vidim realnega stanja. Seveda je potrebno **spoštovati vse mednarodne obveznosti**. Vendar seveda **ne** tako kot rečeno **na škodo lastne države**. (Tako na obrambnem kot na drugih področjih). Seveda pa je veliko bolj pomembno, da se opravi **strateški razmislek** v prihodnost lastne države in se **potem** sprejemajo mednarodne obveznosti. Vzorčen primer je situacija glede ADP, meje s Hrvaško, pa še kaj.
* Torej tudi na področju obrambne politike, bi bilo, v zaradi mene celo samo v enem procentu možnosti, potrebno upoštevati tudi morebitne razdružitve v EU. Saj to nam je pa že kar nekako znano!?

**ZAKLJUČEK**: ni moj namen zaradi dnevnopolitičnih in predvsem vedno se spreminjajočih razmer v svetu in seveda doma slepo verjeti v nekaj, kar ni uresničljivo. Prej nasprotno! Vse, kar se da izpeljati boljše, realizirati kvalitetno, pravilno, strokovno in pravočasno. Tudi na obrambnem področju. Pa seveda še pred tem na **političnem.** Se ve kaj je x in kaj je y.

Sam torej mislim, da **tudi na naivnost in nedržavotvornost pristojnih organov v RS** oz. na določenih področjih, **dokazana v praksi ni dobra dolgoročna rešitev.**

Vsekakor pa hvala za možnost in razmislek, ki dokazujeta, da se da z razgovori in izmenjavo argumentov doseči veliko več, kot pa s silo. Doma in po svetu.

**Absolutno pa se seveda tudi zavedam, da navedena tema ni stvar rokohiterskih rešitev.**

**Prav tako pa je seveda tudi ČAS enen od pomembnih elementov vseh analiz.** Tako čas **načrtovanja,** kot **izvedbe**.Seveda ne mislim, da bi morali že danes potegniti kaj jaz vem kakšne radikalne poteze na političnem kot obrambnem področju. Je pa **razmislek** umesten.  Kot bi rekel **ddr. Rudi Rizman**, **na strah ne moreš streljati.** Npr. na strah pred begunci na meji. Lahko pa bi v Sloveniji vplivali kot rečeno na **aktivno politiko miru** na razmere doma in po svetu. Odličen primer je npr. reševanje z Ladjo Triglav v Sredozemlju in sodelovanje z Italijo. ( Mimogrede sedanji predsednik Borut Pahor ni hotel podeliti angažiranim v ta namen državnega priznanja!)

Vse dobro in predvsem zdravja želim!

Miloš Šonc

Pod gozdom cesta VI/9 1290 Grosuplje

E naslov: [milos.sonc@gmail.com](mailto:milos.sonc@gmail.com)

PS: po izmenjavi misli z dr. Tit Turnškom in po pripravi za morebitno javljanje v Državnem svetu na posvetu 22. 12. 2020.

**zv Šonc Miloš TO., 13. 7. 2021 14.00**

Enakopravnost po slovensko

Slovenski zapor kot dopust in počitnice, izhodi pa dokaz resocializacije kriminalcev? Pravzaprav je človek v zadregi, kaj naj bi si mislil ob takšnih novicah kot je ta, da je zapornik Igor Bavčar, ki sicer dolguje 1,6 milijona EUR FURS-u, obiskal direktorja FURS-a Ivana Simiča.

Vsekakor so tudi posnetki »hudega bolnika,« ki je igral košarko in se je kar dolgo časa izogibal zaporu, »dokaz,« da smo vsi državljani enakopravni, samo eni so to »malo« bolj. Tudi igranje policijske godbe temu znanemu zaporniku z Doba ob njegovih obiskih npr. predsednika države in ob proslavah, je »malo« čudno in daje vsaj zmedena simbolna sporočila.

Pa ne, da ne bi človek privoščil normalnega bogataškega življenja vsem, ki so seveda na pošten način prišli do njega. Tudi nimam nič proti resocializaciji zapornikov.

Ampak pomislek imam pri vseh, ki so deklarirano – s sklepi, ustavno nepogrešljivi in ne smejo biti obsojeni oz. postopek zastara. Ali pa so, kot npr. opisani Igor Bavčar v brošuri »Stali smo in obstali,« tako »državotvorni« in pomembni, da lahko delajo karkoli hočejo. Za ta svoj status imajo tako zaradi denarja kot »zaslugarstva« pri osamosvojitvi poseben »nadržavljansko« enakopraven položaj, ki si ga sicer vsi, recimo normalni ljudje, ne bomo nikoli pridobili.

Res pa je, da ni prav, da je ta navidezna enakopravnost, da ne rečem celo podcenjevalna večvrednost, postala normalna. Tudi s strani državnih organov oz. uradnih institucij. Če se zlizanost preteklih in sedanjih oblastnikov ter njihova medsebojna podpora izvajajo že na tako javen način, da je vsaj nehigienično do nas »običajnih« državljanov, potem lahko le sklepam, da je načelo enakopravnosti bolj floskula in metanje peska v oči, kot pa resno in varovano ustavno načelo.

To, da se pravne norme zavestno kršijo je postala že oblastna »folklora.« Tako v odnosu vlade do STA, kot pri napotitvi tožilcev v evropske institucije. Vlada pač lahko dela, kar hoče in nihče ji nič ne more. Četudi so ministri prisegli na spoštovanje ustave in zakonov, je postalo normalno, da jih kršijo, čeprav so jih celo sami sprejeli.

Mislim, da bi moralo pri nas tukaj tudi pravosodje odigrati veliko bolj neodvisno, pomembno in tudi pogumno vlogo, kot jo ima sedaj. Mislim na vse posameznike, organe in institucijo kot celoto. Brez strahu pred srahovladniki. Če je npr. Tožilski svet že izbral, potrdil in posredoval v zakoniti proceduri oba tožilca, mi ni jasno, zakaj se mora retroaktivno za nazaj ponovno začenjati postopek izbire? Morda pa bi bila analogija, da se ponovno začenjajo postopki o npr. preprodaji orožja, kjer sta vpletena tudi Igor Bavčar in Janez Janša?

Vsekakor je tudi »pokritje« nekaterih institucij, pa zaradi mene tudi Uprave zaporov, ali pa vlade, da lahko posamezniki, ali kar cela vlada, delajo kar hočejo, nesprejemljivo. Ta in takšna »enakopravnost« tako vodijo v razgradnjo tistih načel, ki so temeljna in ki so vezivo odnosov v državi oz. družbi.

Morda bi si to lahko zapomnili tudi vsi tisti, ki naveden problem vidijo in ga tudi lahko in morajo rešiti. Torej predvsem v pravosodju.

Miloš Šonc, Grosuplje, 22. 7. 2021

Sejanje sovraštva in zaupanje

Pravzaprav sem v zadregi, ker ne vem, kako opozoriti na na problem, ki je realen, časovno in vsebinsko umeščen v naš prostor ter ocenjujem, da je tudi kar velik. Kar je opazno zadnje čase je pravzaprav intenzivirana oz. vidna agitropovska propaganda glede cepljenja. To ne bi bilo napačno, če iz navedene zadeve ne bi poskušali narediti tudi ideološko vprašanje. Gre za zavestno medsebojno ločevanje cepljenih in necepljenih ljudi, kar odločevalcem v tej državi pravzaprav presenetljivo uspeva. Seveda po načelu divide et impera. Strah in tudi nevednost sta uspešno gojišče za sovraštvo in zlorabo osnovnih človekovih pravic. Dosedanje, več kot enoletno ravnanje te vlade in vseh njenih podpornikov, ki imajo imena in priimke tako v parlamentu, kot izven njega, je en sam dokaz o tej trditvi.

Ko se politika s takšnim uspehom kot sedaj meša v stroko oz. v stroke (policijsko, tožilsko, zdravstveno, medijsko, itd.), tu pa mislim predvsem na zdravstveno področje, potem moramo biti izrazito pozorni na predvidene ukrepe vlade. Cilj je očitno razsuti in demolirati vse, kar se da. Po sistemu »za mano potop,« se poskuša pustiti razdejanje na zdravju in življenju ljudi, na kulturnem in pravnem področju in sploh v vseh segmentih družbenega in individualnega življenja.

Eden od teh poskusov se je nanašal na vodo. Na našo srečo neuspešen. Drugi prav tako resni poskusi so noveliranje Zakona o nalezljivih boleznih, katerega sprememba je prestavljena v kasnejši čas in poskus spremembe zakonodaje ter ustanovitev demografskega sklada. Povsod gre za ogromna finančna sredstva, za nepredstavljive posledice v življenju ljudi, a hkrati za avtoritarne, strokovno vprašljive ali celo nestrokovne rešitve te vlade in tudi parlamenta.

Pravzaprav se na klasičen način poskuša odvrniti pozornost od navedenih vsebin k olimpijskim igram, pa še čem, kar je sestavni del življenja. Hkrati je ta Janševa vlada ob minimalni podpori parlamenta vidna tudi na mednarodnem odru. Kot predsedujoči svetu EU lahko pozornost kadarkoli obrne na mednarodni parket, kjer se sicer obnaša začetniško in kot slon v trgovini s porcelanom.

Pa da se vrnem na začetek zapisane misli. Ločevanje ljudi in zbujanje strahu sta značilnost te vladne garniture. Očiten cilj, da bi le njej povšečni, tudi s cepilnimi knjižicami označeni ljudje bili nadljudje v primerjavi z necepljenimi in nelojalnimi, je pravzaprav presenetljivo podoben ukrepom nositi rumeno zvezdo. Izvajani in načrtovani ukrepi so, milo rečeno, vprašljivi. Zaupanje v stroko, ki jo pač ne predstavlja le pet ali šest politično lojalnih strokovnjakov ali pa »strokovnjakov tipa« Jelko Kacin in Edvard Kadič, absolutno ni na ustreznem nivoju. Tudi dvomljive povezave posameznikov pri nabavah zdravstvenega materiala in proizvajalcev ter s farmacevskimi velikani do sedaj niso bile prepričljivo in argumentirano pojasnjene. Zato je nezaupanje osnovni problem pri reševanju navedenih vsebin. Ljudje enostavno povedano ne zaupajo več v posredovane informacije z »bojišča proti K-19.« Omenjeni Edvad Kadič je v okviru projekta Komunikacijska podpora Vladi RS pri doseganju precepljenosti prebivalstva proti virusu Covid-19 in s podnaslovom Projekt: »Dežela pametnih ljudi,« pravzaprav lepo prikazal nizek nivo in agitropovski način oz. poskus reševanja resnih vprašanj. Tudi neznanje.

In kje so rešitve? Nikakor ne v sejanju sovraštva med ljudmi in ustvarjanju navidezne brezizhodnosti položaja, temveč v takojšnji zamenjavi vlade in takojšnjih volitvah parlamenta, saj je več kot očitno, da s takšnim načinom predstavljanja ljudstva številni nimajo več podpore. Izgovori glede tega, da ker predsedujemo v EU, sedaj ni pravi čas, so lahko kvečjemu razlog za to, da te poteze pristojni potegnejo takoj. Nezadostni, nepravočasni in tudi nepravi ukrepi v preteklosti, skupno 259 000 primerov obolelih, 254 000 ozdravljenih, do trenutka pisanja pa 4. 428 umrlih za Covidom-19 v Sloveniji, je zadosten dokaz o neuspešnosti te vlade. In kaj nas v jeseni še čaka? Ljudje smo svoje že povedali na referendumu. Pa komu zdaj ni kaj jasno? Ali je res potrebno potoniti do dna, preden se bo kdo zbudil in ponudil ljudem roko?

Miloš Šonc, Grosuplje, 29. 7. 2021

Podzemeljske rešitve »naše« vlade

»Hude« varnostne potrebe po gradnji podzemeljskih predorov in povezav med vladno stavbo ter njenim sekretariatom na Gregorčičevi ulici v Ljubljani, kot tudi med predsedniško palačo in Cankarjevim domom, nazorno kažejo na velik strah, ki vlada med trenutnimi odločevalci. Strah pred ljudstvom, ki ga predstavljajo, je za predsednika Boruta Pahorja in Janeza Janšo očitno tako velik, da se je potrebno pred ljudmi skriti tudi pod zemljo. Ali pa vsaj omogočiti varen umik pred kritiko nezadovoljnih ljudi. Skoraj ne verjamem, da so želje po kulturi in obisk CD tisti razlog, ki je vzpodbudil navedeno pobudo.

Ne vem, kdaj sta navedena dobila to »odrešilno« idejo. Vsekakor pa sumim, da jima je pri tem pomagal dr. Ernest Petrič, ki se je na enem izmed protestov, pa ne kot aktivni udeleženec, znašel sredi množice, ki je protestirala proti predsedniku vlade in eliti.

Zagotovo je pri tem idejnem projektu sodeloval tudi minister v odstopanju Aleš Hojs, ki si je z objavo službenih tajnih podatkov o policistih »pridobil njihovo večno zvestobo.« Očitno je v zadregi zaradi kritičnih ocen nezadovoljnih poslancev in svojega šefa glede varovanja elite. Sem so vključeni tudi poslanci, od katerih so bili nekateri pred kratnim grdo popljuvani. To je seveda nesprejemljivo, a vendarle znak, da posameznikom od »ljubezni« do svojih predstavnikov, prekipeva v vedenju in mišljenju.

Morda se je najboljše umakniti pod zemljo. Saj smo tudi v bivši skupni domovini imeli zgrajena podzemna protiatomska zaklonišča v Bosni in Hercegovini, kamor naj bi se umaknil predsednik države. Ja, vzori vlečejo.

Tudi cena ni važna. Načrtovanih cca 900.000 evrov je seveda »malenkost.« Ljudje pa naj le zbiramo zamaške za kritične socialne primere.

Morda pa je navedena poteza, ki se pripravlja tudi s pomočjo oz. v sodelovanju z Mestno občino Ljubljana znak, da pravzaprav ni potrebno ločevati izvršne, zakonodajne in tudi predsedniške oblasti. O sodni tukaj ni potrebno govoriti, saj bi morali prekopati še pol Ljubljane. Nasprotno. Vse veje oblasti je »umestno združiti in racionalizirati« na enem mestu. Morda celo samo v enem človeku. Takšna je torej perspektivnost rešitve problemov. In »prav« je, da se večina zadev skrije pod zemljo. Pravzaprav je že kar »neumestno,« da se o tem javno piše in govori.

Varnost je preresna zadeva, da bi o njej razpravljali in odločali javno oz. med ljudmi. Še posebej, če gre za varnost oblastnikov, ki jih ogroža lastno ljudstvo in to na mirnih protestih že celo leto. Vsekakor ne vem, če je potrebno verjeti Zmagu Plemenitemu Jelinčiču, da »je ljudstvo glupo« in Jelku Kacinu, da »se je potrebno iti še malo hecat.« Tudi te ideje o podzemeljski varnosti, ki pa so očitno že blizu realizacije, kažejo na osredotočenost te vlade in njenih podpornikov na »bistvo« družbenih problemov.

Pravzaprav bi se bilo potrebno vprašati: »Do kdaj še? Koliko časa bomo ljudje še vzdržali samovoljo vseh nepogrešljivih?« Država, ki ki čedalje bolj spominja na Belorusijo (se oproščam vsem naprednim državljanom te dežele!), očitno vidi prihodnost v deželi krtov. Ali pa vsaj hoče oz. si želi, da bi nekateri tam kolesarili. Morda celo na mestu ali brez srčnega utripa.

Miloš Šonc, Grosuplje, 5. 8. 2021

Nacizem v Sloveniji

Pisati o nacizmu oz. konkretno o naciklerofašizmu v Sloveniji je pravzaprav žalostno, a potrebno. Vsekakor si nikoli v življenju nisem mislil, da se bo nacizem zopet pojavil v Sloveniji in dobil pri celo najvišjih državnih organih domovinsko pravico. Res je, da je marsikdo od nas opozarjal na to kugo 20. stoletja, ki je povzročila toliko zla, da so tekli potoki krvi po celem svetu. Tudi pri nas, v bivši skupni državi oz. tudi v Sloveniji. Ampak, da bi se sedaj v letu 2021 morali ponovno ukvarjati z idejami, ki so dokazano najbolj človeško zavržene in škodljive, je vendarle svojevrstno presenečenje. Ali pa morda tudi ne! Kakor se vzame. Številni znaki, ki kažejo na to, da se ta kača nacizma ponovno plazi po naših tleh, so pravzaprav več kot vidni in smo jih starejši že opazili.

Reči nacistu, da je nacist, je danes pravzaprav že skoraj žalitev. Ni pa žalitev, če minister za kulturo dr. Vasko Simoniti podeli nacistom status društva v javnem interesu. Prav tako »ni žalitev« za vse ljudi poskus rehabilitacije izdajalca in tesnega okupatorskega sodelavca med II. sv. vojno Leona Rupnika. Celo slovensko pravosodje ni zaznalo in prepoznalo tudi tega znaka in tako dalo zeleno luč vsem buditeljem »sprave« ter realizatorjem argentinskih ciljev. Sicer še redko živeči pripadniki, a vendarle ne tako maloštevilni privrženci bivše pomožne SS sile na slovenskem – domobranci danes triumfirajo. Njihove vrste in vpliv se krepijo.

Danes se rumena barva meša s črno in postaja zopet rjava. Brez sramu, javno, s številnimi potezami državnih organov. Predvsem pa z delovanjem te vlade in njenih podpornikov.

Najodgovornejši ljudje z imeni in priimki, predsednik vlade Janez Janša, minister za notranje zadeve Aleš Hojs, direktor policije dr. Anton Olaj, minister za kulturo dr. Vasko Simoniti pa še kdo, da ne naštevam, so že zdavnaj prekoračili mejo sprejemljive politične drugačnosti in zašli na področja, kjer nas celo že iz tujine npr. Nemčije opozarjajo nesprejemljive nacistične poteze. Prav tako na rušenje pravnega reda pri nas in v EU.

Ko zaradi predsednika vlade R Slovenije celo v svetu EU ne želijo biti posamezniki na sliki skupaj z njim, je pri nas zadeva očitno obratna. Preveč je primerov, da bi konkretno opisal vse, a vendar je treba jasno povedati, da je dovolj! Samo mile obsodbe predsednika vlade s strani politikov in politikantov absolutno ne zadovoljujejo več. Celoletne demonstracije ljudi na ulicah se preslišane in nevidne.

To, da direktor policije daje signal vsem policistom in državljanom, da ne bo trpel ukrepov proti nacistom v Sloveniji, tako da trem visokim policistom vroča pisni ukrep pred odpovedjo delovnega razmerja, je samo posledica vsega preteklega kadrovanja SDS in njenih satelitov.

Pravzaprav je skrajni čas, da se trajno odstrani vse, ki so v državni upravi oz. v državnih podsistemih, kot so npr. policija zasedli strokovna mesta s politično podporo katerekoli stranke. Nekatere stranke so tudi z zelo sumljivim predznakom rasizma in nacionalizma, kar kaže sedanja politična garnitura. Odstranitev bivše direktorice policije mag. Tatjane Bobnar in njenih najožjih sodelavcev, kar se je zgodilo »v noči dolgih nožev« takoj ob prevzemu te vlade, so bili prva znamenja, ki so kazala, kam nas vodi novodobni avtokrat. Današnja situacija pa je dokaz, da očitno lahko pademo še nižje, kot smo si kadarkoli mislili. Mislim, da nekateri, ki danes zasedajo ključna mesta v najodgovornejših državnih strukturah, nikoli več ne bi smeli imeti priložnost odločati o življenju in zdravju nas državljanov. Zakockali so jo s svojo nesposobnostjo in pokvarjenostjo. Misel: »Pozabimo na nevažno preteklost in se raje posvetimo prihodnosti,« je očitno zlorabljena na vračanje v čase 30. in 40 let preteklega stoletja. Četudi s sodobnim spomenikom sprave sredi Ljubljane in fascinantno predstavo na blejskem jezeru za tuje goste. Fasada demokracije in zli nameni nikoli niso bili dovolj za sobivanje v skupni hiši. Res je čas za ukrepanje proti sejanju sovraštva in nacizmu v Sloveniji.

Miloš Šonc, Grosuplje, 6. 8. 2021

**Anton Olaj, direktor policije: Ne drži, da ne obsojam nacizma**

**V časopisu *Dnevnik* je bil 7. 8. 2021 v rubriki Mnenja objavljen prispevek z zgornjim naslovom avtorja Miloša Šonca.**

[**PREJELI SMO**](https://www.dnevnik.si/tag/Prejeli%20smo)

10. avgust 2021 00:00

 10. avgust 2021 0:00

Predviden čas branja: 2 min

**[NAJNOVEJŠE](https://www.dnevnik.si/zadnje-novice)**

* [**Vinoteke kot turistično-informacijske točke**](https://www.dnevnik.si/1042970767/Vino/vinoteke-kot-turisticnoinformacijske-tocke)**13 min**
* [**V Šaleški dolini razmišljajo o termični obdelavi blata**](https://www.dnevnik.si/1042970746/Stajerska,%20Koroska%20in%20Prekmurje/v-saleski-dolini-razmisljajo-o-termicni-obdelavi-blata)**43 min**
* [**#intervju Tilen Lebar, saksofonist in skladatelj, pred izvedbo peturne skladbe: ...**](https://www.dnevnik.si/1042970766/Glasba/intervju-tilen-lebar-saksofonist-in-skladatelj-pred-izvedbo-peturne-skladbe-vabilo-k-izstopu-iz-cone-udobja)**1 ura**
* [**Suzuki esteem: 500 dolarjev vreden s prostitutko**](https://www.dnevnik.si/1042970770/Svet%20vozil/suzuki-esteem-500-dolarjev-vreden-s-prostitutko)**3 ure**
* [**Jože Možina in Igor Vovk – odziv na intervju na prvem programu nacionalne TV**](https://www.dnevnik.si/1042970757/Pisma%20bralcev/joze-mozina-in-igor-vovk-odziv-na-intervju-na-prvem-programu-nacionalne-tv)**7 ur**

[**Vse objave**](https://www.dnevnik.si/zadnje-novice)

Med drugim avtor navaja: »To, da direktor policije daje signal vsem policistom in državljanom, da ne bo trpel ukrepov proti nacistom v Sloveniji, tako da trem visokim policistom vroča pisni ukrep pred odpovedjo delovnega razmerja, je samo posledica vsega preteklega kadrovanja SDS in njenih satelitov.«

Zaradi objektivne obveščenosti javnosti želimo glede tega podati pojasnilo generalnega direktorja policije dr. Antona Olaja:

»Vsakdo ima pravico do svojega mnenja. Nikakor pa ne drži, da ne obsojam nacizma. Kot državljan Slovenije in Evropske unije podpiram Resolucijo o evropski zavesti in totalitarizmu, s katero je EU parlament letu 2009 odločno obsodil vse zločine proti človeštvu in množične kršitve človekovih pravic, ki so jih zagrešili vsi totalitarni in avtoritarni režimi. Med slednje sodi tudi nacizem.

Namen nadzorov je ugotavljanje skladnosti dela s predpisi in če so ugotovljene napake, odpravljanje le-teh zaradi zagotavljanja strokovnosti in zakonitosti dela ter ugotavljanje odgovornosti zanje. Gre za postopke, ki so bili opravljeni enako kot v vseh ostalih primerih v preteklosti.

Da sem strokovna nadzora odredil, je izključni razlog ta, da je bil v javnosti izražen dvom glede ukrepanja policije v konkretnih primerih. Zatrjevanja, ki se povezujejo z nadzori in izvedenimi ukrepi in namigujejo na 'politizacijo policije', pa kategorično zavračam. Dosledno udejanjanje pomembnega ustavnega postulata 'enakosti pred zakonom' je namreč predpogoj strokovnosti policijskega dela. Na tem temelji zaupanje ljudi v pravo in državo.«

Maja Ciperle Adlešič

predstavnica policije za odnose z javnostmi, ministrstvo za notranje zadeve

Anton Olaj, direktor policije: Ne drži, da ne obsojam nacizma (odgovor)

Na moj prispevek z naslovom Nacizem v Sloveniji, ki je bil objavljen v Dnevniku, v soboto, 7. 8. 2021, je dal direktor policije dr. Anton Olaj (oz. predstavnica policije za odnose z javnostmi ga. Maja Ciperle Adlešič) 10. 8. 2021 odgovor, za katerega se zahvaljujem.

Žal moram reči, da me s to izjavo ni prepričal.

Ko me bodo policisti oz. direktor dr. Anton Olaj prepričali s pozitivnimi dejanji, bom pač verjel. Pa ne gre za varianto a priori verjeti ali ne verjeti avtoriteti kot je direktor policije. Gre za ravnanja, ki so ne samo zakonita, temveč tudi strokovna in upravičena. Tu ne mislim samo na nezakonite ukrepe, ki jih je policija izvajala v času omejitev gibanja, ustavno sodišče pa jih je odpravilo. Tudi ne gre samo za ta konkreten primer, o katerem govori g. direktor.

Mislim, da je zelo pozitivno, da dr. Anton Olaj javno prizna pravico vsakogar do svojega mnenja. Še bolj prav pa bi bilo, da bi to pravico uresničil.

Bolj kot sklicevanje na resolucijo, bi me prepričala izjava o obveznosti do ničelne tolerance do nacizma in sejanja sovraštva.

Vsekakor pa tudi nisem oporekal pravici oz. izvedbi nadzora. Nasprotno! Če kje, sta nadzora v vojski in policiji več kot potrebna. Tudi zunanji nadzor, ne le lasten. Pomislek sem izrazil glede signala, ki ga je g. direktor dal oz. ga še daje. O zaupanju, ki je po lastnih ocenah oz. meritvah priljubljenosti policije padlo, pa ljudje pač odločamo sami. O politizaciji policije pa naj kakšno mnenje podajo še strokovnjaki, politiki, mediji, pravosodje in še kdo. Ljudje bomo pa kot vedno sodili dejanja in ne le izjave. No, morda primerjalno oboje. Pa tudi čas in okoliščine, v katerih se ta dejanja izvajajo ter kdo jih izvaja.

Miloš Šonc, Grosuplje, 10. 8. 2021

Afganistan in Slovenija

Slovenija se brani v Afganistanu, so nas daljnega leta 2004 prepričevali politiki. Obrambni ministri dr. Anton Grizold, Karl Erjavec in dr. Ljubica Jelušič in seveda vsi kasnejši so zagovarjali navedeno floskulo, ki je opravičevala slovensko angažiranje pod okriljem NATA v Afganistanu. Operacija ISAF se klavrno končuje in vprašanje je, ali bodo dogodki, ki se trenutno izvajajo v Afganistanu še aktualni do morebitne objave tega prispevka. Mislim seveda na padec Kabula in vojaško politično zmago talibanov.

Pravzaprav bi morala biti navedena situacija lekcija za vse nas, da smo stopili v velike in prevelike čevlje »svetovnega žandarja,« ko smo poslušali navedene in še koga, ki se je in se kiti z nazivi predsednika vlade. Torej preteklih premierov in sedanjega, pa vseh sestav parlamenta itd.

Hkrati bi morala biti ta lekcija učna ura, v kateri bi morali analizirati vse naše postopke v zvezi z Afganistanom, NATO-m pa tudi našo zunanjo in obrambno politiko.

Ali Slovenija s svojimi ravnanji, za katerimi stojijo konkretna imena in priimki naših "izrednih« politikov v preteklosti in sedanjosti resnično zastopa interese nas državljanov oz. interese Slovenije, Evrope oz. sveta? Ali pa zastopa neke tuje interese, ali celo morda svoje osebne in strankarske interese? Namesto mirovne politike z dejanskimi rezultati, se kitimo s Cerarjevo rezalno žico na Kolpi in številnimi utopljenimi v njej. Tudi iz Afganistana. No, sreča, da smo podpisali Ottawsko konvencijo o prepovedi protipehotnih min, saj bi sicer pred žico v skladu s stroko morala biti tudi minska polja. A tudi policija in vojska s svojim zavračanjem beguncev oz. Slovenija s svojo azilno politiko »učinkovito« rešujejo problem čistosti Slovencev.

Zadnje čase je aktualno vprašanje dajanja azila tistim Afganistancem in njihovim družinam, ki so sodelovali z našo vojsko. Absolutno umestno in korektno. Upam samo, da ne bodo zaradi kakšnih številčnih »kriterijev« doživeli krivice tisti, ki si tega ne zaslužijo. Marsikatero življenje lahko rešimo. V Afganistanu in na Kolpi.

Naše, to je slovenske in evropske vrednote, so v Sloveniji že tako in tako pod vprašanjem. Bomo videli, kako jih bo aktualna oblast reševala in rešila v povezavi z Afganistanci.

Ironično bi lahko rekel: »Res se Slovenija brani na naši meji in v Afganistanu!« Ne vem samo, kako dolgo bo ta »obramba« še zdržala. Mislim seveda na vrednote, ne na nafto.

Prepričan sem, da bi bilo bolj učinkovito, če bi spoštovali ustavno načelo o tem, da pri zagotavljanju varnosti država izhaja predvsem iz mirovne politike ter kulture miru in nenasilja. (3.odst. 124.čl.)

Mislim, da je Slovenija na račun nekritičnega prikimavanja močnejšim, a ne vedno pravičnim zaveznikom, izgubila svojo lastno identiteto in sodelovala od Ruplove vilenske izjave oz. deklaracije do konkretnih vojaških angažiranj na Bližnjem vzhodu in drugod. Pri tem tudi vpliv nekaterih akademskih veličin ni bil oz. ni nezanemarljiv. Njihova »humanitarnost« in sodelovanje v vojnah so žal preveč vidni.

Nič ne bi imel proti, če je oz. bi bilo angažiranje Slovenije oz. Slovenske vojske v okviru OZN kot modrih čelad na kriznih žariščih sveta. Slovenska avantura v Afganistanu pa bi resnično potrebovala razmislek širših razsežnosti. Z vsemi vzroki in posledicami. Pa ne pri tistih akterjih, od profesorjev do politikov, ki so aktivno sodelovali pri tej šlamastiki, temveč pri mladih in neobremenjenih, torej tistih, ki nosijo breme odgovornosti za svoja življenja. Morda se bodo oglasili nekateri natofili ali predstavniki Fakultete za družbene vede, češ, da govorim in pišem nebuloze, a vendar bi treznim in neobremenjenim sodržavljanom le rad rekel: »Vojna ni sprejemljiva. Niti ne netenje vojn. Niti doma, niti v svetu! Morda bi kazalo imeti ponovni razmislek in referendum o članstvu v NATU.«

Miloš Šonc, Grosuplje, 15. 8. 2021

Kredarica (2.515 m)

Dogodek na Kredarici, kjer je prišlo pred kratkim do »bližnjega srečanja tretje vrste« med protestniki – kolesarji in predsednikom slovenske vlade Janezom Janšo ter njegovim prvim ministrom Alešem Hojsom, je pravzaprav katalizator dogajanj v slovenski družbi in hkrati napoveduje dogajanja v jeseni. Malo pred tem je bilo na poti tudi srečanje protestnikov z obrambnim ministrom Matejem Toninom.

Vse skupaj bi ne bilo vredno omembe na spletu in v sredstvih javnega informiranja, če ne bi vsi navedeni vzbudili posebne pozornosti. Najbolj pa seveda prvi človek v državi premier. Naj mi drugi oblastni velikaši ne zamerijo, če jih dajem glede omembe pri pisanju v drugi, ali celo tretji plan. Pač glede na pomembnost in rang. Upam, da zato ne bodo izgubili na ugledu pri anketah priljubljenosti javnega mnenja.

Pravzaprav je že znano, kaj se je zgodilo visoko v gorah, kjer idilika in mir ne bi smela motiti letanja metuljčkov in pohodnikov. Očitek Teje Jarc predsedniku vlade, da že 70. tednov ignorira opozorila protestnikov glede njegovih nesprejemljivih ravnanj, so razburkala veliko internetnih tipkovnic.

Vsul se je plaz primitivnih obtožb, podtikanj in groženj. Vse v zagovor ljubljene osebe SDS. Ni ne prvič in verjetno ne zadnjič.

Kar pa zbuja pozornost je to, da so se do »kulture dialoga,« kakršen bi moral biti in je vzor tega menda v parlamentu, začeli opredeljevati znani politiki. Tanja Fajon in Matej Tonin sta na TV družno izjavljala, da navedeno obnašanje ni primerno. Tudi Luka Mesec in Alenka Bratušek sta menda soglašala s tem. Marjan Šarec pa je edini jasno izjavil, da jih je premier še premalo slišal.

Na spletu se oglašajo spletni znanci in neznanci, ki trdijo, da vse reševanje političnih sporov absolutno ne spada na cesto, bog ne daj v gore, temveč izključno v parlament. Vsi ostali lahko »prosto po parlamentarcih« kvantamo samo v gostilnah.

Nekako sem zmeden. Vidim, da niso pombna dejanja ljudi, temveč vljudno govorjenje. Pa še to nikakor ne na »neprimernih mestih,« kjer se izraža volja ljudstva proti oblastnikom oz. oblastniku, npr. pred parlamentom in na Kredarici, temveč le v bolnici Polje v Ljubljani.

Za visoko politiko v gorah ni prostora. Razen, če se pleza s avstrijskim predsednikom.

Nekako mi ni jasno, kako so naenkrat vsi pozabili na pretekla dejanja. Ne na besede! Na dejanja torej. Pa ne, da se bližajo nove volitve in morda kakšna nova zavezništva?

Preprodaja orožja na Balkan in smrti v Sarajevu, Patrija, nenormalno zadolževanje Slovenije, ventilatorji, nesposobnost zdravstvenega ministra Janeza Janše in smrti zaradi Covida -19, razsuvanje policije, tožilstva zunanje politike, temeljev države, beg iz Afganistana…

Ne vem, resnično je treba biti vljuden do »zaslužnega« Janeza Janše.

Vsi vi, ki živite v svojih oblastnih »mehurčkih« pa vedite, da ne bo spodobnega odnosa do vas, dokler bodo vaša dejanja v škodo nas državljanov in si tega torej ne boste zaslužili.

Zato Tea Jarc in ostali bravo! Manjka še mnogo podobnih, ki se upajo vprašati. Pa ne mislim na vprašanja v parlamentu in brez odgovorov ter z nasprotnim ravnanjem.

Miloš Šonc

Grosuplje, 25. 8. 2021

Ali je res nemogoče?

Pravzaprav me je zmotilo in človeku da misliti, da je odločitev na referendumu o vodi, ki je bil sprejet v juliju letos z ogromno večino, šel tako hitro mimo nas in v pozabo. Kot da se ni zgodilo nič. Sicer so bile številke zgovorne. Da se ne pozabijo podatki Državne volilne komisije: oddanih glasovnic 788 968; veljavnih glasovnic: 787 072; **glasovi PROTI 682 760 (86,75 %)**; glasovi ZA 104.312 (13,25 %). Vsakršna podobnost številk z referendumom o samostojni Sloveniji je zgolj slučajna in namerna. Volja ljudstva ali avtokratska volja posameznika in vlade? Kaj se je zgodilo in ali se res ni nič zgodilo? Ali je morda odstopil minister za okolje in prostor mag. Andrej Vizjak? Ne! Ali je odstopila morda vlada ali njen predsednik Janez Janša? Ne!

Vse skupaj se odvija dalje, kot da se ni nič zgodilo. Kaj pa če je ta naša obstoječa »demokracija« le utvara in pokritje za uvajanje avtokratskih potez nekega znanega posameznika? In je to le test, kako bo ravnal v prihodnje leto ob nekih volitvah? Ali te volitve sploh bodo? Kaj pa, če začnemo malo špekulirati in se spraševati, ali morda nekdo in neke stranke ne bodo spoštovale rezultatov volitev? Ali je to tako nemogoče? Oziroma, ali je to znanstvena fantastika? Določene izjave o zadnjih nelegitimnih volitvah so že bile dane. »Pokritje« takšne situacije s strani predsednika države, ki je siamski dvojček premiera, tudi ni tako nemogoče. Trenutno ignoriranje pravne države je pravzaprav več kot očitno.

Oblast nad vojsko, policijo, obveščevalnima službama, velikim delom državnega aparata, tudi povezave z delom kapitala doma in v tujini, odkrito sodelovanje z vrhom RKC in tudi javne povezave z nacizmom, pa z nazadnjaškima državama kot sta Poljska in Madžarska, pa še s kakšnimi nelegalnimi posamezniki oz. morda celo skupinami in še kaj, so lahko razlog zaskrbljenosti. Tudi morda vprašanj, ki se zdijo neumestna, a vendarle izražajo strah ali skrb, da do česa takšnega ne pride. Dovolj je dokazov o stranpoteh, te vladajoče garniture, ki ni samo odraz enega človeka, temveč že počasi miselnost, ki je bila značilna za prejšnje stoletje. To, kar si še pred letom in pol nismo mogli predstavljati, danes živimo v realnosti. Z izgovorom na covid-19 in brez njega. In tudi z blagoslovom cerkve in dela kapitala. Kljub protestom.

Tisočkrat ponovljeno opozorilo o rušenju temeljev državnosti R Slovenije, ni naletelo na ustrezen odmev in ravnanje.

Pravzaprav gre za klasičen državni kriminal, ki se dogaja s strani vlade v odnosu do STA. Prav tako gre za pritlehno in pokvarjeno rušenje javnih in državnih institucij, od RTV do nespoštovanj razsodb sodišč. Kadrovsko sesuvanje vseh področij je znak, da ne gre za slučajne in nenačrtne poteze, temveč za usmerjeno delovanje. Predsedniku Vlade Janezu Janši in njegovim podpornikom pa je za vse navedeno vseeno. Pravzaprav niti ni čudno!

Ni čas za neke silne analize in poglobljena pojasnjevanja.

Gre enostavno za jasne poteze, ki z demokracijo nimajo nikakršne zveze. Hkrati je vidno, da so nekatera ravnanja te vlade tako sporna, da nas celo v tujini gledajo in na njih opozarjajo z dvignjenimi obrvmi.

Sicer pa na kratko: ali res lahko zaupamo vsem najodgovornejšim institucijam te države, da bomo v prihodnje še živeli pod nekimi še normalnimi pogoji? Ali ne bi bil morda že čas, da predsednik države razpusti Državni zbor? Ali celo, da se le-ta sam razpusti? Ali ne bi bilo tudi oportuno, da so volitve čimprej, dokler si ne zapravimo kot država vsega ugleda v EU? Mislim torej še na čas predsedovanja EU in na to, da z volitvami dokažemo, da nam je mesto med naprednimi državami. Volitve pa si seveda zaslužimo po kakšnem novem demokratičnem in prenovljenem volilnem sistemu. Ne po apetitih strank, ki so dokazale svojo izdajo in nesposobnost pa tudi nemoč delati v korist državljanov.

Miloš Šonc, Grosuplje, 31. 8. 2021

Uravnoteženost 2021

RTV SLO ima že kar nekaj časa novega generalnega direktorja Andreja Graha Whatmougha. Nič posebnega, bi človek rekel. Druga politična opcija pač. Pa vendar se na RTV očitno dogajajo zadeve, ki presegajo okvire javne ustanove. Odstavitev direktorice Televizije Slovenije Natalije Gorščak, »čudno« delovanje oz. nedelovanje sveta RTV in še bolj čudno odločanje generalnega direktorja, je čedanje manj nenavadno. Pravzaprav se presenetljivo natančno ujema s to »našo« vlado oz. njenim predsednikom. Mimo predpisov in strokovnega ravnanja, z veliko željo po sesuvanju vsega obstoječega ter oporo na le enega nenadomestljivega človeka, so dogajanja skorajda pravljično zaključena oz. se zaključujejo. To pomeni, da je potrebno zamenjati le še nekaj urednikov, novinarjev ter oddaj in vsi bodo »lepo« poročali o »prekrasno« katastrofalnih rezultatih te vlade. Kot v Andersenovi pravljici Kraljična na zrnu graha, se bo zgodba srečno zaključila in RTV bo lahko v miru poročala le o vsebinah, ki bodo uravnoteženo všečne predsedniku in članom vlade. No, seveda tudi odsotnim članom sveta RTV in vsem, ki ne plačujejo naročnine ter seveda vrhu RKC.

Generalka za čistko na RTV oz. za »čisto RTV« se je očitno začela na STA, pa seveda predhodno na policiji in še kje. Ali je generalka tudi zadnji vdor »anticepilcev« v studio RTV in njihovo večmesečno nadlegovanje zaposlenih? Ali pa je vse to odlična prilika tudi za diskreditacijo vseh petkovih protestnikov in njihovih utemeljenih zahtev? Povod in pokritje za reagiranje proti vsem, zaradi tega očitnega absolutno nesprejemljivega ravnanja Ladislava Trohe in njegovih pristašev, je bil morda celo obisk Andreja Šiške in njegove varde pri predsedniku države. Seveda »velja poskusiti« do kje so meje sprejemljivega in tolerance!

Vsi ti »testi« in »generalke« se zdijo kot voda na mlin avtoritarni vladi in vsem njenim potezam. Verjetno res ni več slučajno geslo: »Čim slabše za vse, tem boljše zame oz. za nas!«

Pravzaprav nas ta politična opcija sili, da bi ploskali rešitvam, kjer si sami natikamo zanko okoli vratu. Nekaterim statistom in gledalcem, ne vem, če redkim, je vse skupaj všeč.

Ne vem tudi, kako daleč je ta in podobna »uravnoteženost« pri nekaterih drugih javnih in državnih institucijah. Za parlament je znano, da je »uravnotežen« in trenutno tudi nesposoben odločanja. Vendar so v njem vsi zelo zadovoljni sami s seboj. Vlada je seveda »polno operativna,« kar pomeni »uravnotežena.« Predsednik države je kot anketno najbolj priljubljen državni organ in posameznik neavtoritativno že sam po sebi najbolj »uravnotežen.« Predvsem s predsednikom vlade seveda. Za ustavno sodišče se zdi, da je z nekima doktorjema, ali z dvojnim doktorjem, z zakasnitvijo tudi še delujoče in ne čisto pod vplivom odlokov vlade, kdaj in kaj smejo delati in kdaj ne. Bojim pa se, da bo slej kot prej tudi US postalo »uravnoteženo.« Danes pač nič ni več nemogoče.

Podobno velja za številne državne organe. Izjeme, o katerih sploh ni več veliko slišati npr. varuh človekovih pravic, Komisija za preprečevanje korupcije in še katere, so vidne in slišno tiho. Kar še politično »štrli« iz trenutne politične situacije in deluje v korist državljanov je npr. informacijska pooblaščenka ga. Mojca Prelesnik, ki pa jo je »seveda potrebno« tudi »malo« plemenito »uravnotežiti,« da bo dala mir.

Ostane še ocena »uravnoteženosti« pravosodja, ki pa se je skoraj ne upam dati. Upam, da ni politika segla tudi na to področje!

Morda pa je res že skrajni čas, da svoje povemo na volitvah državljani. Verjetno tudi ne samo o strankah in o njihovem načinu »uravnoteženosti« v zadnjih 30 tih letih, temveč o novih vsebinah življenja in sobivanja. Pa tudi v okviru oz. pogojih novega načina volilnega sistema. Obstoječ oz. veljaven je namreč dokazano neučinkovit. Izjema je zadnji referendum.

Miloš Šonc

Grosuplje, 5. 9. 2021

Nasilništvo

Običajno kritični zapisi zbudijo pozornost. Včasih morda tudi ne. Ker pa se preredko odločamo za pohvale ljudem, institucijam, organom , asociacijam, ali komurkoli že, bi rad opozoril na odličen prispevek novinarja Primoža Kneza z naslovom »Na juriš!« ter podnaslovom »Nasilništvo v družbi,« ki je bil objavljen v Dnevniku, v torek, 7. 9. 2021. Iskrena hvala za občutljivo in analitično opozorilo, ki se nanaša na izredno brutalen in načrtovan dogodek organiziranih napadalcev na nogometni tekmi med moštvoma Škofje Loke in Izole. Hkrati članek umestno povezuje to nasilništvo, z nasilnim vdorom v RTV Slovenija. Ali ima takšen spregled nasilja s strani policije morda celo pokritje v določenih državnih organih?

Da ne ponavljam vseh podrobnosti, pa se je le umestno in potrebno vprašati, kje je bila policija in kakšno je delo pristojnega upravnega organa, da niso pravočasno zaznali in preprečili vseh navedenih in številnih drugih groženj. Njihove ocene in ravnanja je generalni direktor policije dr. Anton Olaj pred kratkim javno pohvalil. »Malo« čudno sicer, a vendar povedno glede na vsa pretekla ravnanja v Ministrstvu za notranje zadeve in policiji. Nekako hitro je pozabljena javna objava ministra Aleša Hojsa glede seznama vseh zaposlenih z občutljivimi podatki. Prav tako nezakonito ravnanje policije v zvezi s protesti proti vladi, pa številne kadrovske menjave specializiranih strokovnjakov. Tudi odkrito sejanje sovraštva, podprto z marsikaterim dejanjem, gre nekako hitro mimo nas in seveda mimo pristojnih organov. Komu je vse to v korist? Ali so vse to že realne posledice vseh sprememb v policiji? Tudi novinarka RTV SLO, ki je imela pred kratkim intervju s prvim možem policije, ni razčistila nekaterih dilem in odprtih vprašanj glede delovanja policije, tudi sicer zanikane politizacije policije, kadrovskih sprememb, odnosa med ministrom in direktorjem policije, ki je bil odpravljen s kratkim »Ne komentiram!« Tako je tudi sama RTV zamudila svojo priložnost, da bi od direktorja policije dobila bolj natančna pojasnila glede vdora v svoje prostore.Tu je bil direktor policije, milo rečeno, uspešen v tem, da ni nič pojasnil. Predvsem pa je odgovornost prevalil na varnostno službo RTV.

Dogajanja v Škofji Loki pa so vendarle indic, da se nadaljuje test potrpežljivosti, do kam lahko nemoteno sega nasilje. Skoraj si upam dvomiti, da o navedenem nihče ni nič vedel. Če pa se to resnično dogaja, potem pa gre za nesposobnost vseh pristojnih državnih organov, pa še koga, ki bi o tem morali kaj vedeti. V prvi vrsti direktorja policije. Tako se počasi postavlja vprašanje učinkovitosti in zakonitosti delovanja ne le posameznih odgovornih, temveč tudi morebitna zloraba navedenih, da ne opozarjajo in ne reagirajo na nevarne pojave. Če je bilo celo preteklo leto osredotočanje policije le na pregon in kaznovanje državljanov v zvezi s covidom - 19, ne pa tudi na organiziran kriminal, tako klasičen kot belih ovratnikov ter na druge obveznosti policije, o katerih nismo slišali nič, potem je nekaj hudo narobe v tem varnostnem sistemu.

Zato še enkrat hvala novinarju Primožu Knezu in vsem ostalim, ki opozarjate ne le na stranpoti in na nasilje, ki se pojavlja v družbi. Tudi pod zavetjem države ali pa celo z njenim delovanjem. Tudi zadnji predlogi MNZ glede dviga kazni za kritike vlade in za nezakonito povečevanje informacijskega nadzora nad vsemi državljani, niso vzpodbudni.

Vzpodbudne pa so nekatere odločitve sodišč, predvsem Vrhovnega sodišča v zvezi z aktualnim političnim in drugim nasiljem v družbi oz. državi.

Torej so tudi pozitivni znaki, na katere je potrebno opozoriti in na njih graditi. Predvsem pa vztrajati. To dnevno nasilje pa je ob podpori, ali pa nesposobnosti določenih institucij in posameznikov absolutno nesprejemljivo.

Miloš Šonc,

Grosuplje, 8. 9. 2021

Razlike

Ali obstajajo razlike med demonstranti oz. petkovimi in drugimi protesti? Ali obstajajo razlike med policisti? Ali morda med politiki, zdravniki, novinarji oz. drugimi kategorijami poklicev?

Ali pa morda velja tisti najlažji in hitri odgovor: »Vsi so enaki!« Vendar ali je to res? Kljub morda zapletenim vprašanjem, je zgoraj naveden rokohitrski sklep napačen.

Da, obstajajo razlike. Kljub navideznemu enačenju, npr. vsi v policisti uniformi enako ravnajo in je zato srd ljudi na protestih usmerjem proti vsem policistom, navedeno ne drži. Kot seveda ne drži, da je vsa raznolika desettisočglava množica izenačena z nasilneži in je zato potrebna uporaba vodnega topa. Torej tudi petkovi protesti niso enaki sredinim ali četrtkovim. Seveda jenasilje končna ločnica med mirnimi in nasilnimi protesti. In to nasilje države, ali pa nasilje protestnikov. Vedno pa so posledice nekomu v korist. A vendar so ta trenutek petkovi protesti glavna tarča nekega avtokrata, ker so verodostojni in glede na način, ugled, vsebino ter zahteve in cilje, bolj nevarni. Čudno? Niti ne.

Bolj bi se bilo umestno vprašati, kdo je odgovoren za stanje v katerem smo? Kdo je politično in strokovno (na svojem področju) odgovoren za vse, kar se dogaja, za vse posledice in svoje odločitve. Kdo je konkretno odgovoren v piramdi odločanja. Ali tisti na vrhu, ali morda nekdo na nižji lestvici hierarhije opravljanja dela, na katere elita oz. odločevalci tako radi prenesejo krivdo za svoja ravnanja. Verjetno se vsi strinjamo, da je najboljše, da sploh ne zaidemo v neke krizne politične ali strokovne situacije. A vendar, ko je enkrat potrebno potegniti saldo svojih ravnanj, je umestno pošteno povedati, da največjo odgovornost nosi prvi človek v hierarhiji. Seveda ni odveč upoštevati, kdo vse mu pomaga v nezakonitem ali nestrokovnem ravnanju. Ampak vendar so razlike med nami.

Sedaj je počasi prišel čas, ko se polagajo računi. Smrt dekleta, ki se je cepilo, je kaplja čez rob vsem več kot enoletnim nesprejemljivim dogajanjem v tej državi, ki jo vodi nesposobna in pokvarjena elita. Vseh skoraj 5000 neimenovanih mrtvih ni premaknilo vase zaverovanih oblastnikov. Vsa dobronamerna opozorila so bila in trenutno so še kot bob ob steno. Tudi pobude za volitve, zamenjave vlade, zakonitost in ustavnost ravnanj, niso premaknila nikogar. Niti odstopljenega ministra za notranje zadeve Aleša Hojsa, niti predsednika vlade Janeza Janše, niti predsednika države Boruta Pahorja, niti parlamenta Iva Zorčiča, niti kogarkoli drugega, če malo konkretiziram odgovornost. »Pravica« v obliki Ustavnega sodišča, ki niti ne preseneča s svojo hitrostjo, je trenutno z enim zavezanim očesom. Preseneča pa, da morajo policisti varovati tudi že to institucijo. Nekako se bližamo izrednim razmeram. Samo še vojsko rabimo na ulicah, pa smo primerljivi z nekimi oddaljenimi državami.

Kot da se nič ne dogaja, Janez Janša pleza po najvišjem dimniku v Evropi in daje jasno znamenje, da obvladuje tudi lobista Boža Dimnika. Ali pač obratno. Saj je skoraj vseeno. Važen je dimnik - simbol. Se pa ob izdaji Dimnikove knjige v Cankarjeven domu veselo slikajo vsi odgovorni zdajšnji in prejšnji člani elite. Povedno. Prijatelji skupaj do konca. Odtujeni od ljudi.

Vseeno pa čudi, da predsednik države ne razpusti parlamenta in razpiše novih volitev. Čudi, da parlament sam vztraja pri politično, gospodarsko, finančno, varnostno itd. nesprejemljivih in zavoženih odločitvah ali neodločitvah te vlade.

Pa če se vrnem na začetek glede razlik. Res je, da tudi policisti niso samo zakoniti pooblaščenci za silo s strani države. So tudi ljudje in državljani. Da, imamo policiste vredne vsega zaupanja. Imamo pa očitno tudi prodane duše, ki so za dober položaj, ali pa izživljanje nad protestniki, pripravljeni zatajiti svojo strokovnost in sprejemati ideološke napotke. Samo, da bo zopet mir? Izjava policijskega sindikata potrjuje, da obstaja pozitivna struja ljudi v policiji. Da, ti so različni in drugačni od vseh Hojsovih in Olajevih pristašev. Enostavno povedano, tudi policisti in policistke imajo svojo človeško vest in pamet. Če pa se ta npr. pokriva z idejami in delovanjem nekega avtokrata, potem jim pač ni več mesto v policiji.

Neki vzorci, metode in ideje se ponavljajo, samo z drugimi ljudmi in v drugem času. A vendar s podporo istih nosilcev in akterjev: kapital, RKC, stranka, ideologija in veliki vodja.

Če je ta naša demokracija resnično kaj vredna, potem bi bilo potrebno takoj, ampak res takoj rešiti nakopičene družbene probleme. Saj jih znamo kajne? Če pač ne, naj kdo še enkrat prebere ustavo. Da, so razlike med nami in vedno bodo. Ampak način reševanja teh razlik ni takšen, kot si ga je privoščila ta vlada, ta parlament in ta predsednik države. Že zdavnaj je bil čas je, da odidejo z mest, ki jih zasedajo.

Miloš Šonc

Grosuplje, 30. 9. 2021

Poglabljanje politične krize

Pozitivna novica v zadnjem obdobju je, da je upravno sodišče končno rešilo oz. ugodilo tožbi dveh predlaganih kandidatov Tanje Frank Eler in Mateja Oštirja za evropska delegirana tožilca ter odpravilo sklep vlade o razveljavitvi postopka imenovanja. Navedeno kaže, da se da tudi pravne spore z umetno politično konotacijo rešiti pravično in zakonito.

Kar nekaj indicev je, ki potrjujejo dejansko in ne le deklarativno neodvisnost pravosodja, kar je vsekakor razveseljivo.

Izgleda pa, da bo oblastnikom še žal za petkovimi protesti in njihovim načinom izražanja nezadovoljstva, čeprav so ga več kot leto dni popolnoma ignorirali in ga imeli za sestavni del »pravne« folklore. Če pogledam proteste v drugih dnevih oz. sploh druge proteste, so nasilje, nekultura, pljuvanje in zmerjanje novinarjev ter vseh in vsakogar že stalnica delovanja. Nesprejemljivo, čeprav razumljivo. Kar samo pomeni, da se nezadovoljstvo med ljudmi hitro dviguje. Nihče od oblastnikov pa se ne sprašuje, zakaj je tako? Kriza očitno odgovarja nekemu avtokratu v tej državi. In kdo to vse skupaj podpihuje? Njihov odgovor o »levem fašizmu« prepriča približno tako kot izraz »vroč led.« V času, ko to pišem, še ni informacij napovedanih protestih zaradi srečanja na Brdu. Tujina nas je zaradi nesposobnosti reševanja problemov na demokratičen način, očitno že odpisala. Umestno. Svoj ugled smo s to vlado že zdavnaj izgubili. Pa tudi zaradi predsednika in parlamenta. Škoda.

V svoji nemoči, podpira oz. prispeva k nezadovoljstvu celo predsednik države, ki ima očitno več kot samo dvojna, celo trojna in večkratna merila uravnoteženosti do vseh in vsakogar. Pravzaprav je v tej državi tudi sam že del problema in ne rešitev. S svojim neukrepanjem in več kot očitno napačnim ravnanjem izgublja še tisto malo avtoritete in ugleda, ki bi ju moral imeti ter se jima je sam že pred časom odrekel.

Prav tako je je šokantna in udarna novica o več sto tisoč zlorabah in posilstvih otrok s strani katoliških »varuhov,« ki si v družbi jemljejo prekosorazmeren delež oblasti in nedotakljivosti. Hkrati pa rušijo pravno državo. Tudi pri nas v Sloveniji. Protest proti splavu na t. i. »Pohodu za življenje« z ljubljanskim nadškofom Zoretom, visokim predstavnikom SDS in poslancem Brankom Grimsom, poljskim veleposlanikom v Sloveniji in brigadirjem iz Slovenske vojske, kaže, na milo rečeno, čudne povezave in cilje imenovanih v naši državi.

In kakšna je zveza med vsemi temi novicami? Tesna. Še več oblasti, še tesnejše povezavanje vseh nazadnjaških oseb ter celo organov in institucij. Obtoževanje drugače mislečih in drugačnih. Popoln nadzor nad informacijami ter uničenje STA in javnega novinarstva. Kot sem že večkrat zapisal: vse skupaj že videno! Davnega leta 1922 in 1933.

Še morda poudarek glede vseh ver. Naj bodo in naj bo to svobodna izbira posameznikov. Absolutno pa ni umestno vmešavanje in pajdašenje RKC z državnimi institucijami, povečevanjem vpliva na javno RTV, in druge asociacije. Prav tako ne revidiranje zgodovine z rehabilitacijo narodnih izdajalcev. Tudi vpliv na gospodarstvo in kapital, ter v škodo družbe oz. v lastno korist ni sprejemljiv. Če se že v RKC spuščajo na spolzka politična tla, potem bodo morali sprejeti tudi kakšno resnico, ki nima zveze z vero, temveč z njihovim, tudi kriminalnim ravnanjem. Ne samo v Franciji, tudi v Sloveniji imajo še kakšen dolg do resnice in tudi opravičila. S svojim ravnanjem se do sedaj še niso opravičili. Prej nasprotno.

Miloš Šonc, Grosuplje, 5. 10. 2021

Razkritja in novinarji

Pred kratkim nas je »razveselila« je novica, da so novinarji portala »Oštro,« med katerimi je bila tudi Anuška Delić ugotovili neposredne povezave oz. pretok denarja med nekaterimi slovenskimi državljani in oazami na Sejšelskih otokih. To, kar npr. ni uspelo v različnih primerih tržnim in zdravstvenim inšpektorjem, finančni upravi, tožilstvu in sodiščem na različnih stopnjah, celo na vrhovnem sodišču, je uspelo novinarjem.

Utajevanje in goljufanje, ki ga je resda težje dokazati, a ne nemogoče, kar so dokazali novinarji, kaže da vsi organi, čeprav dobro plačani iz davkoplačevalskega denarja, niso zadovoljivo opravili svojega dela. In če ostanem pri denarju, bi lahko rekel, da bi marsikdo v državnih organih lahko del svoje plače dal novinarjem, ki opravljajo delo namesto njih.

Morda pa so novinarji ravno zato tarča besa oblastnikov, ki uničujejo tako STA, kot javno RTV in še koga. Uničujejo ne le z obtoževanji in pljuvanjem po njih, kar s sledenjem svojim vzorov ter idolov prevzemajo nekateri protestniki, temveč tudi z otipljivim odtegovanjem plač novinarjem. Oteževanje in onemogočanje dela, celo z vdorom in zasedbo prostorov javne RTV, je morda dokaz, da gre le za maščevanje nekega avtokrata za vse podpise na peticiji, ki so jih novinarji pred leti prispevali z namenom opozoriti na svoj težak položaj.

Čeprav novinarji nimajo pooblastil kot nekateri državni organi, s svojim znanjem, pogumom in vztrajnostjo ne le obveščajo javnost, temveč tudi razgaljajo napake oblastnikov. In to jih očitno zelo moti.

Zato tudi ne čudi, da so ne samo v zadnjem času, temveč že kar dolgo oz. predolgo, tarča predsednika vlade Janeza Janše. Pred kratkim, npr. v Tarči, tudi odstopljenega ministra Aleša Hojsa in še v nešteto drugih primerih. To, da policist tako mimogrede poškropi s solzivcem fotografa, ki je opravljal svoje delo, je seveda zgolj »slučaj.«

Sodišča sicer bolj sramežljivo stojijo za novinarji. Morda zato, ker se zavedajo tudi svoje odgovornosti, ali pa zaradi korelacij enkrat z oblastniki in drugič z nepogrešljivimi opozicijskimi voditelji. Kdo bi vedel? Vsekakor pa pri sedenju v prvih vrstah na proslavah ne vidim predsednika STA ali predstavnika javne RTV. No, tega si sedaj niti ne bi želel videti.

Že trideset let je minilo od takrat, ko smo skupaj, celo z nekaterimi sedanjimi akterji, stali skupaj z novinarji v istih vrstah in z upanjem na boljši jutri. Danes se takratne sanje niso uresničile. Doživljamo pa nočno moro, ki nikakor noče miniti.

A vendar novinarji Mladine, Dnevnika, portala Necenzurirano, Oštro, STA, tudi mnogi na RTV in številni drugod ter neodvisni novinarji, da ne naštevam vse, dajete svoj prispevek k temu, da ljudje razmišljamo trezno in s svojo glavo. Tega pač ne morejo doseči z denarjem kupljeni oz. prodani novinarji, ki vestno služijo mnenjem oblastnikov.

To, da so angažirani, objektivni in verodostojni novinarji in tudi uredniki tarča sedanjega predsednika vlade, je samo dokaz, da se zaveda moči javne besede. Zato se jih boji.

In vendar bo tudi te more enkrat konec. Neodvisnost novinarjev in poročanja pa resnično predstavlja steber stabilnosti in trdnosti družbe.

Ko gledam novinarje, kako zavzeto opravljajo svoje delo med nasilnimi protesti v Ljubljani, se spomnim na novinarja Iva Štandekerja, ki je v Sarajevu izgubil življenje. Do kam nas bodo še pripeljali vsi dogodki in njihov kreator? Menda ja ne čez rob?

Miloš Šonc, Grosuplje, 6. 10. 2021

Kultura neke nekulturne politike

Zadnje čase se veliko govori o policiji, protestih, avtokraciji, policijski državi in še čem aktualnem. Več ali manj je ves srd usmerjen na enega samega človeka, nenadomestljivega predsednika vlade R Slovenije Janeza Janšo. Sicer upravičeno, a nič manj niso sokrivi in soodgovorni vsi, ki so zatajili svoja in skupna načela, ustavo, zakone, svoje vedenje in ravnanje.

Malo manj se torej omenja vse podpornike in razloge, ki so nas pripeljali v današnjo situacijo. Manj se tudi omenja kulturo, splošno in posameznikovo, ki je temelj medsebojnega sporazumevanja oz. dogovarjanja in sobivanja. Odlično jo je zadel spoštovani pisatelj Goran Vojnović v kolumni v enem od Objektivov Dnevnika, ko je primeroma opisal prepovedane besede, ki se ne smejo uporabljati v politiki. Na to sem se spomnil, ko sem poslušal Branka Grimsa. Nekako zelo podobno kot na Primorskem ali Štajerskem oz. drugje v Sloveniji, ko so v nekem drugem obdobju Slovenci uporabljali slovenščino namesto italijanskega in nemškega jezika. Zelo povedno!

Ta trenutek je verjetno politično prepovedana beseda »naciklerofašizem« v kakršnikoli povezavi s trenutno posvetno oblastjo in vrhom RKC, ki jo podpira. Vendar obnašanje ministra za notranje zadeve in generalnega direktorja policije dr. Antona Olaja v zadnji Tarči, ne pušča več nobenega dvoma. Predstavniki oblasti skušajo na nekulturen način in s posiljevanjem svojih stališč doseči svoj »prav.« Mimo vseh uveljavljenih družbenih norm. Očitno morajo za to uporabljati tudi solzivec in vodni top, pa še celo paleto denarne in druge prisile, v katero dvomi tudi ustavno sodišče. Na preizkusu ni samo pravna država in njeni temelji, v razmislek so dani kultura in ravnanje vsakogar od nas. Od vsakogar od nas se počasi zahteva razmislek in odločitev ter seveda aktivno ravnanje. Ko se avtokrat s svojimi somišljeniki in podporniki sklicuje na zakone, kakor si jih pač sam razlaga, zna postati zelo nevarno! Zelo jasno je že, kam nas ta voditelj vodi. Vse skupaj nima več nikakršne zveze z demokracijo. Še veliko manj pa s kulturo.

Ali se vsakdo odloča »prav« med politiki, strankarskimi navdušenci, policisti, zdravstvenim osebjem in sploh vsemi, ki tu bivamo, bo ne le pokazal čas, temveč tudi mi vsi oz. večina.

Da gre za nekulturno provociranje stranke SDS je dokaz tudi »slučajna« proslava v Marezigah nad Koprom. Ali ni bilo že dovolj vaše provociranje s policijo v Ljubljani? Z očitnim povzročanjem javnega nemira med ljudmi s prisilo policije, ki naj bi sicer mir zagotavljala? Z vso vašo silno željo po oblasti in dokazovanju svoje večvrednostne »kulture.« Menda tujih predstavnikov na Brdu niste prepričali. Razen Madžarske in Poljske.

Verjamem, da nazaj na staro »normalno« in »predjanševsko obdobje« ne smemo več iti! Prvič zato, ker nikoli ni bilo normalno in ker s kakršnimkoli Janšo, dokazano, nikoli ni šlo in ne bo šlo nikoli več!

Kultura, kot si jo predstavljajo ministri in poslanci, ki poimensko podpirajo Janeza Janšo, je milo rečeno nekulturna, nespodobna in pokvarjena. Kdor si je ogledal prenos, ali pa posnetek zadnje seje parlamentarnega odbora za notranje zadeve, ki ga je vodil poslanec SDS Branko Grims, bo vedel, o čem govorim. Opomine, ki jih je dajal poslanki Nataši Sukič in nekulturno vedenje do Violete Tomić so samo pokazatelji obnašanja velikaša na oblasti. Pravzaprav primitivnost, ki ji ni para. Ali pač. Med somišljeniki. Že videno.

Težko si predstavljam, kako lahko kdo zavestno, ne da bi se nalival s kakšno žlahtno jesensko kapljico, podpira in ruši vse, predvsem pa kulturo, ki se je gradila več sto let.

Sedaj pa se čisto resno sprašujem: »Kdo vse med nami je tisti, ki vse to podpira?«

Miloš Šonc,

Grosuplje, 9. 10. 2021

Sramota in bonton

"Osebno sem trdno prepričan, da je mogoče vsako mnenje izraziti tudi na vljuden, strpen in spoštljiv način in da je to pravzaprav edini način, s katerim lahko mirno in zrelo razrešimo vse probleme in ne povzročamo novih. Skrbi me, ker se v nasprotju s tem poglablja vtis, da je mogoče biti danes slišan le, če nasloviš javnost z izjavami, ki so nevljudne ali celo nestrpne. Tej nevarni skušnjavi se moramo najbolj disciplinirano upirati najvišji državni predstavniki. Še zlasti moramo biti na to pazljivi, ko je mogoče naše stališča razumeti tudi kot stališča države, ki jo predstavljamo."

Veste kdo ima politikantske skušnjave? Ali veste kdo je to izjavil in ostal politično živ? Borut Pahor o predsedniku vlade R Slovenije Janezu Janši po koncu obiska delegacije iz Bruslja, ki je preverjala dejstva o medijski svobodi v Sloveniji in ostala kljub povabilu, da naj pride k nam, pred vrati znanega tviteraša. In pri tem predsednik države svojega prijatelja ni niti enkrat poimensko imenoval.

Vljudno? Nekoga povabiš in ga obžreš, zakaj je prišel? Čudno za Slovenijo? Po novem bontonu pravzaprav ne.

Navedeno me spominja na siamska dvojčka, ki sta pretepla mimoidočega in ga na koncu vljudno vprašala: »Ali imaš zadosti?« Seveda mora navedena žrtev zelo vljudno odgovoriti: »Seveda imam dovolj!« Sicer dobi še dodatne batine. Vljudnost je tako seveda sestavni del bontona. Vzorčna tudi z opomini v parlamentu in solzivcem na cesti. Da si bomo ja zapomnili, kaj je vljudno in dovoljeno ter kaj ne!

Priznajmo si, da je sramota, ki nam jo delajo izvoljeni in nenadomestljivi predstavniki oblasti v tujini in seveda doma, tako velika, da bo še dolga leta pustila pečat na vsakogar izmed nas.

Dnevnik je pred kratkim poimensko navedel vse člane vlade, ki si jih moramo zapomniti za zgodovino. Umestna bi bila tudi še poimenska objava vseh članov parlamenta, ki to vlado podpirajo.

Sicer pa je vlada skupaj z zagovorniki pokazala svoj pravi obraz tudi pred mednarodno javnostjo. V sramotoSloveniji in celotni EU. Pa še Balkanu. To slednje vljudno dodajam kot opozorilo, kam spadamo, ali kam gremo.

Tisti, ki zagovarjajo in opravičujejo to vlado, češ da naj spelje še to »predsedovanje EU« so, milo rečeno, v zmoti. To da nas sramoti pred svetom, je dokaz impotentnostinašedemokracije in nas vseh. Če bi bila ta demokracija kaj vredna, bi takoj rešila problem, ki ga imamo v Sloveniji. Drugo leto bo že prepozno. Vsaj za dve leti. Madež velikega vodje Janeza Janše pa bo ostal trajno.

Miloš Šonc, Grosuplje, 16. 10 2021

IZJAVA SAZU

Dnevnik je 16. marca 2021 objavil »Izjavo SAZU o spravi: Ključno je soglasje o temeljnih etničnih vrednotah,« (Ranka Ivelja), kjer natančno predstavlja izjavo o spravi, ki je bila sprejeta s 76-odstotno podporo v tej instituciji in v kateri se poziva javnost, zlasti njen politični del, naj jo ponotranji in posvoji.

Ker imam premalo prostora, da bi vse skupaj podrobno analiziral in ker se mi ne zdi umestno, da bi človek oponiral takšnim eminentnim osebam oz. instituciji, si bom dovolil kot državljan samo nekaj mnenj in pomislekov, ki se mi porajajo. Takoj pa naj povem, da izjave nisem »ponotranjil.« Mislim, da cel SAZU ni dal odgovora katerekoli še živečemu partizanu in njihovim potomcem oz. vsem, ki živimo danes z vsemi svojimi in družbenimi vrednotami.

Sam vidim v življenju nekako pet stopenj. Prva je normalno življenje, ko volim predstavnike. Mi je vseeno kako se imenujejo, delegati, poslanci, izvoljenci, ki me predstavljajo v parlamentu. Druga faza, ko opozarjaš poslance, da je nekaj napačno in preko njih hočeš izboljšave. Ob volitvah voliš druge ljudi. Tretja faza pisno in ustno javno opozarjaš vse ljudi in oblastnike na nepravilnosti. Če se ne zgodi nič, ker so elita privezani na svoje stolčke in sistemsko »nepogrešljivi,« ter imajo podporo medijev, sodišč, kapitala, tudi morda inteligence, Cerkve. Sledi četrta faza, kjer javno in zakonito nasprotuješ evidentnim nepravilnostim in zahtevaš popravke na zakonitih in mirnih javnih demonstracijah. Če niti to ne uspe, potem običajno nastopi zadnja faza: nasilje – klanje in streljanje, revolucije, diktature. Nasilje s strani državne elite in tudi nasilje s strani ljudi. Tudi vojne, ki pa imajo seveda svoje vzroke in posledice. Med četrto in peto fazo je lahko postopen ali hiter prehod. Odvisno od zunanje in notranjepolitične, vojaške, ekonomske, socialne, lahko tudi zdravstvene in drugih situacij.

Pa naj se vrnem k izjavi SAZU. Poraja se mi več vprašanj. Zakaj se je navedena izjava pojavila prav zdaj? Kdo so tisti, ki se niso strinjali? Kdo ima danes korist od te in takšnih izjav? Ali je ta izjava sploh potrebna? Ali je resnično ta vlada in trenutno razklano stanje v družbi potrebno uradne podpore SAZU? Ali ne gre morda za preveliko odtujenost SAZU od vsakdanjega življenja in presoje prioritet, ocenjevanje dejstevin razliko med izredno velikim teoretičnim znanjem in realnostjo? To velja tako za vse našteto v sedanjosti, kot preteklosti. Ampak upam si trditi tudi zelo različne ocene prihodnosti. Prav tako pa je izredno vprašljiva njihova ocena posledic svojih stališč. Ideološkost in opredeljevanje pravzaprav ne presenečajo. Presenečajo pa nepoznavanje zgodovine (se oproščam strokovnjakom različnih področij) in lahkotne opredelitve glede dejstev in predvsem sedanja politična opredelitev do preteklosti. Konkretno do NOB in II. sv. vojne oz. časa, pred, med in po vojni. Tudi negiranje občih vrednot.

Posledično in posredno pa gre tudi za potvarjanje zgodovine. Zamenjavanje vzrokov in posledic ter neverjetna ozkost pa so pravzaprav tudi za različne strokovnjake ne samo v SAZU, temveč npr. tudi na Vrhovnem sodišču pri obravnavi izdajalca Leona Rupnika izredno zaskrbljujoče. Ali ni ta izjava »odgovor« lanskoletni izjavi 150 izobražencev in drugih podpisnikov glede stanja v državi? Ali vse skupaj ne spominja na izjave Srbske akademije znanosti in umetnosti ter Dobrico Ćosića in njegovo podporo Slobodanu Miloševiću? Dejstvo je, da je slovenska družba razklana. Tudi se vedo vzroki in krivci. Sedaj pa bi morda (poudarjam morda) radi na nek umetelno »znanstven« in političen način to razklanost rešili. Tudi z »razlaganjem« preteklosti na nov način. Ne bo šlo! Mislim, da je v ljudeh in v narodu preveč zgodovinskega spomina, da bi nasedli takšnim kvazi znanstvenim potezam, ki so politično motivirane. Mislim, da se je vsa silna sprava in vsa spravaška politika vseh nosilcev, kljub verjamem, dobrim namenom oz. dobri osnovi, sfižila ali bolje rečeno deformirala. Tudi kljub neki umetelni blokovski skulpturi v Ljubljani ali na Grahovem. Morda si politiki in avtorji resnično želijo navedeno ponovno obuditi k življenju, morda pa jim takšna razdeljenost in stanje ustrezata. Zakaj se nam vse skupaj dogaja? Ali so to res vrhunski rezultati stališč naših znanstvenikov? Ali je to res tudi rezultat združitve Teološke fakultete v okviru Univerze Ljubljana? Pred časom je Borut Pahor zlorabil s častnim postrojem Slovenske vojske obletnico ustanovitve Ljubljanske univerze. Ali je ta izjava SAZU nadaljevanje zlorabe znanosti v dnevnopolitične namene? Moram reči, da me ta izjava SAZU ni prepričala. Še posebej ne, ker sem včeraj poslušal 10. izredno sejo parlamentarnega odbora za peticije, pritožbe in enake možnosti glede problematike protestov mariborskih dijakov za vrnitev v šole. Rezultat seje je več kot poveden in zaskrbljujoč! V čudno, a zgodovinsko primerljivo smer zavija ta naša družba. Žal! Ali tudi ob čudnih izjavah SAZU?

Miloš Šonc, Grosuplje 19. 3. 2021

Politika, stroka in odstopi

Ko pravni strokovnjak npr. kandidat za ustavnega sodnika dr. Rok Svetlič začne razmišljati politično, da bi ugajal vsem, ali da uporablja vsa sredstva, da bi dosegel svoj željeni cilj – položaj ustavnega sodnika - potem izgubi lastnosti strokovnjaka in postane politikant. Prav tako postavlja pod vprašljivost tezo o t.i. »politični ali idejni uravnoteženosti« ustavnih sodnikov. Stroko nadomesti politika.

Pa ne gre le za pravo. Gre celo za znanost. Npr. v Inštitutu Jožefa Štefana se opredeljujejo »znanstveno« do političnega dogajanja. Njihove zadnje poteze, ko podeljujejo »limono« informacijski pooblaščenki Mojci Prelesnik, so, milo rečeno, nevredne človeka, kaj šele znanstvenika. Čeprav to kasneje zanikajo, pljunek ostane.

Gre tudi za zdravnike oz. druge zdravstvene delavce tudi politike, ki npr. sodelujejo v procesu oblasti in so osebno neposredno odgovorni za smrt 20 letne Katje.

Gre za visoke policijske uradnike z dr. Antonom Olajem na čelu, ki zatajijo svoje strokovno znanje v korist podrejanja znani politični opciji.

Gre za kulturne delavce, profesorje na univerzah, gospodarstvenike itd., strokovnjake s svojih področij, ki zatajijo stroko na račun všečnosti avtokratu in njegovi politiki.

Na račun tega, da se slikajo z njim in tako postanejo večno »slavni,« ali da dobijo novo službo, mesto v nadzornem svetu, ali kaj podobnega, zatajijo ne le sebe, temveč svojo stroko, človečnost, državo oz. domovino.

Nekaterim pač ni pomoči. Bi pa ponovil, da vsem tem istim, nikoli več ne bi smel biti dostopen noben javni mikrofon, ali pa kakršenkoli državni položaj v tej državi. Nikoli in nikjer več!

Vprašljiva ni le njihova politična opredelitev, temveč tudi »strokovna.« In kaj naj človek potem reče o politikih, ki odločajo o življenju in smrti v državi? O politikih na mestih predsednika države, v parlamentu, v vladi…? Pravzaprav zmanjkuje besed.

Eno samo neznanje, neodgovornost, nevrednost mest, ki jih zasedajo in predstavljanje nas državljanov doma in v tujini! Vendar nihče ne misli, da jih je potrebno zamenjati z enako neodgovornimi in nevrednimi ljudmi, kot so trenutno na oblasti. Sadaj se celo ugledni strokovnjaki, sprašujejo, kako je vse to mogoče? Da pravo in država take situacije nista predvidela. Pravzaprav ni smešno, temveč žalostno, če je temu res tako. Kljub pravočasnim opozorilom 150 akademikov in znanih osebnosti!

Nedotakljivi in tudi »malo bolj enakopraven« Al Capone v Ameriki je bil obsojen zaradi utaje davkov, ne vseh umorov med prohibicijo. Dokaz, da je pravni sistem deloval. Kaj pa pri nas? Pri nas bodo počasi kazniva dejanja očitno postala legalna.

Še nisem slišal, da bi kdo od poslancev odstopil, ker ne more uresničevati svojega poslanstva oz. predstavljanja ljudstva. Vsega ljudstva, prosim. Ne le svoje polovice ali stranke. Prav tako se ne spomnim, da je kdo (razen nekoč minister Ivan Bizjak) odstopil iz objektivne odgovornosti.

Tukaj pri nas pa zaradi 4620 mrtvih, med njimi je tudi 20 letna Katja, za katero je minister s svojimi najbližnjimi neposredno odgovoren, nihče ne odgovarja in nihče ne odstopi. Na zahodu, po katerem se radi zgledujemo, ob zrušitvi letala, ali trku vlakov odstopi minister za promet in zveze. Kaj pa pri nas? Ne bomo odstopili, so jasni minister dr. Janez Poklukar, minister Andrej Vizjak, ministrica dr. Simona Kustec, minister Zdravko Počivalšek, dr. Vasko Simoniti…ter seveda večni minister v odstopu Aleš Hojs. Prvi med ministri pa pleza na najvišji dimnik v Evropi. Minister Gregor (beri država) pa nič.

Miloš Šonc, Grosuplje, 20. 10. 2021

In vendar se vrti

Da ne bo očitek s strani kogarkoli, da je najlažje kritizirati, izražati nezadovoljstvo in nasprotovati napakam oblastnikov, nič pa ukreniti, da bi bilo kaj boljše ter ravnati v pozitivni smeri, sem se zavestno prizdužil skupini ljudi, ki se trudijo za spremembe na miren način.

Ravnokar ponovno pregledujem predlog Volilnega zakona o volitvah v Državni zbor. Predlog je pripravil Nacionalni svet za demokratično prenovo volivnega sistema.

Čeprav so zasluge avtorjev in uglednih oseb, ki so ga pripravili nedvomno največje že zato, ker so ugriznili v kislo jabolko sprememb, ki si jih nobena stranka ne želi in jih noče, se množica nas sopotnikov trudi, da bi s svojimi mnenji, vprašanji, željami, zahtevami in pripombami vnesli v predlagan predpis naša videnja izboljšanja stanja v družbi. Vsi nekako upamo, da se bodo rezmere in odnosi spremenili še na normalen, to je demokratičen način. Če pa ne, se pač ve iz večstoletne zgodovine, da se razmere spremenijo tudi na drugačne načine. Z upori zatiranih, izkoriščanih in nezadovoljnih ljudi. Verjamem, da si tega nasilja nihče ne želi. Res je tudi, da še nobena avtokracija ni bila večna. Tudi današnja ne bo.

A vendar še obstaja upanje, da bo razum premagal številne »mehurčke« oblastnikov, v katerih živijo kot večvredni ter »malo bolj enakopravni« kot smo mi, običajni državljani.

V omenjenem predlogu, ki smo ga vzeli za svojega in ga obravnavamo, dopolnjujemo ter izboljšujemo, je zajeta ena sama želja: izbrati ljudi, ki nas bodo dostojno predstavljali oz. zastopali naše interese. Hkrati pa ne dovoliti takšnim, kot jih imamo sedaj, da nas dušijo še naslednjih trideset let. Bodisi kot pozicija, ali opozicija.

Tu so se zahteve protestnikov – kolesarjev, nezadovoljnih akademikov, kulturnikov in običajnih državljanov združile in poenoteni, čeprav med seboj različni, poskušamo doseči nemogoče. To je spremembo enega temeljnih zakonov v tej državi, ki je poleg ustave in številnih drugih predpisov, ogledalo vseh nas.

Ne vem, ali bomo uspeli. Nekaterim to absolutno ni v nikakršnem interesu. Zdi se, da so to že dojeli in si ne želijo žagati veje, na kateri udobno sedijo. Tudi nekateri mediji navedenega ne opazijo in le redka so vprašanja na to temo. Pa bi morali zaznati.

A med ljudmi, ki jih srečujem, je najpogostejše vprašanje: »Ali bomo volili še po starem, ali po novem?« Zavedamo se pomena navedenih ključnih vsebinskih sprememb. A vendar se mi zdi, da je težko prehiteti čas, če poskušamo spoštovati demokracijo in pravni red. To pomeni, da vsi, ki se želimo priključiti na zadnje stopnice, zadnjega vagona, zadnjega vlaka, ki odhaja naprej, imamo še možnost vstopiti s tem zakonom in razmišljanjem ter težnjo po odhodu v svobodo.

Tisti, ki bodo zaostali, bodo zamudili. Ostali bodo na peronu zgodovine in se jim bo prihodnost odmaknila. Upam samo, da zaradi sedanjih oblastnikov ne bomo zamudili vsi.

Miloš Šonc, Grosuplje, 9. 11. 2021

Iz srca pristno sovraštvo

Najboljše bi bilo seveda, da bi se izklopili iz misli, iz NOVE 24TV, pa DEMOKRACIJE in podobnih Janševih trobent, ki pozivajo na vojno. Pa tudi izklop iz vsakodnevnega nesprejemljivega dnevnopolitičnega dogajanja bi bil umesten.

In vendar tako ne gre oz. se ne da. Vsakdanje življenje je prežeto s težavami ter ravnanji oblastnikov, ideologov in verskih avtoritet, pred katerimi si ne moremo in ne smemo zatiskati oči ter ušesa. Preveč je lažnih in zavajajočih informacij, ki normalnega človeka vržejo s tira oz. dnevnega ritma. Nakopičene težave v državi oz. družbi namreč zahtevajo rešitev.

Pred kratkim sem v drugem kraju, kjer sem se slučajno nahajal, srečal osebo, ki tako pristno in iz srca sovraži vse, ki jim Janša, vrh RKC in njihova ravnanja niso všeč, da moram pošteno priznati, da že kar dolgo časa nisem doživel česa podobnega. Pravzaprav sem poslušal očitek, da ne spremljam Nove 24 TV in sodobnih razmer v družbi ter sem neveden – čeprav se s to osebo ne poznava; da verjamem udbomafiji, ki je povsod okoli nas in tudi v bloku dotične osebe, ki ji dnevno prisluškujejo; ker ji neprestano prasketa v mobitelu, pa še sto drugih podobnih očitkov. Seveda pa je Janez Janša edini, ki nas lahko reši vseh teh in podobnih tegob. Vse, kar mediji pišejo oz. kar se govori o njem v zvezi s preprodajo orožja, Patrijo, denarnimi špekulacijami itd. so same podle laži in podtikanja.

Ker sem navedeno osebo srečal prvič v življenju, no in upam, da tudi zadnjič, niti ne vem, kdo je in iz kje. Prav tako se mi pogovor ni zdel vsebinsko primeren, za mesto in čas, na katerem se je odvijal. Zato sem se skušal vljudno odstraniti, kar mi je končno tudi uspelo.

Saj vse skupaj niti ni tako pomembno in je težko sklepati ter posploševati, a vendar se človek vpraša: »Od kje vendar prihajajo takšni medijski pogromi, ki povzročajo sovraštvo celo med nepoznanimi ljudmi? Komu je to v interesu? Kdo ima od tega korist?« Predvsem pa: »Koliko časa bo to sejanje sovraštva še trajalo?«

Nikakor ni umestno pozabiti, da ne gre za posamezne ekscese in redke primere, temveč za načrtno propagando tistih oblastnikov, ki jim spori med ljudmi v družbi omogočajo svoje lažje oblastno ravnanje.

Ali so vsako drugačno mnenje in medsebojna nestrinjanja že povod za osebne spore? Ali pa za spore med neznanimi ljudmi? Ali je to želja trenutnih oblastnikov, da se sočasno pozornost ljudi preusmeri od vseh dnevnih problemov, ki niso majhni, k začetkom še hujših težav?

Po načelu deli in vladaj je navedena »rešitev« prikladna za oblastnike, nikakor pa za nas državljane.

Zadnja besedna prizadevanja in pozivi k enotnosti ter strpnosti, ki jih dajejo prav vsi ti, ki enotnost rušijo in širijo nestrpnost, so pravzaprav pesek v oči vsem trezno razmišljajočim. Popolnoma nič nimam nič proti potrebnim, strokovnim in nujnim zdravstvenim ukrepom, v okviru katerih se že kar dolgo časa izvaja »vojna proti kovidu 19.« Nasprotno! Absolutno pa imam marsikaj proti zlorabi tega stanja za osebna okoriščanja in zlorabo oblasti.

Da pa se da narediti tudi marsikaj pozitivnega, so dokazali na POP TV in javni RTV s skupnim organizacijskim in vsebinskim nastopom v eni od zadnjih oddaj v Tarči. Zgledno in vredno posnemanja. Prvič po zelo dolgem času sem videl oz. slišal, ne neko posiljeno »uravnoteženost« z obrazi oseb, ki so že zdavnaj izgubile svojo verodostojnost, temveč trezen vsebinski poziv k rešitvi problematike. Učinkovito, vredno pozornosti in tudi posnemanja. Marsikoga. Tudi koga od politikov.

Miloš Šonc, Grosuplje, 15. 11. 2021

Osmrtnice

Pravzaprav je o problematiki v zvezi s covidom-19 napisano že toliko vsebin, da je težko zapisati karkoli novega. Osebno pa me vzemirja nekaj, kar je sicer občutljivo področje osebne sfere, a vendarle zasluži pozornost. Gre za vprašanje kdo in zakaj se je odločil, da ne objavlja osmrtnic ljudi? Teh praktično ni zaslediti, ali pa so tako redke, da glede majhnega števila prej zbujajo začudenje.

Informacijo, da sem izgubil bivšega sodelavca, ki sem ga spoštoval in cenil, sem slučajno izvedel šele tri mesece po njegovi smrti. Ker je bival na drugem koncu Slovenije, so bili seveda stiki redki, a vendar ne prekinjeni. Omejeni so bili na običajna enkratna letna srečanja v okviru bivše službe.

Pa se sprašujem, ali je resnično komu v interesu, da se ne objavljajo najosnovnejša človeška obvestila o zaključku življenja ljudi. Ali ne gre za pretiravanja? Razumem, da so zbiranja prepovedana oz. so tudi po odločitvah svojcev pogrebi lahko v ožjem krogu družine. Ampak zakaj bi motile informacije o smrti ljudi, mi ni popolnoma jasno.

Ne želim na dolgo razpredati o občutljivi temi. Vsekakor pa je ob vsem spoštovanju do svojcev, ali pa tudi prav zaradi njih, umestno odgovoriti na navedeno vprašanje. Kam so se torej izgubile te informacije ali obvestila in ali je to kakorkoli povezano s kakšno zahtevo po neobjavljanju s strani kogarkoli. Dnevni podatki o smrtih in tudi skupna številka danes npr. že blizu 5000 umrlih za covidom-19 se ne ujemajo z objavami. Pa menda ne, da gre le za suhoparne statistične številke in ne za ljudi? Se opravičujem vsem prizadetim za svoje nerazumevanje in morebitno svojo nevednost.

Miloš Šonc

Grosuplje, 19. 11. 2021

NATO, Slovenija in vojne

Slovenija je izgubila prvo vojno v samostojni državi. Vojno v Afganistanu. Ni še pozabljen sramoten beg NATA iz države pod Hindukušem, kjer so nas politiki dolga leta prepričevali o nujnosti vojaškega angažiranja, ali po domače rečeno napada in okupacije te države, že se oglašajo vojaški bobni na sami meji EU. Na Poljskem, v Belorusiji, pa tudi ne tako daleč v Ukrajini in Rusiji.

»Nujno« iskanje novega vojaškega sovražnika s strani NATA, ki se je neverjetno hitro našel v »novih« imenih Kitajska in Rusija, so ta trenutek v središču pozornosti vseh natofilov in ljubiteljev vojn. Potem, ko so »uspešno« izginile z dnevnega reda vojne proti terorizmu, predvsem na Bližnjem vzhodu in Severni Afriki, kjer je le »slučano« največ nafte, je »resnično potrebno« najti nove sovražnike. S prerazporeditvijo ekonomskih interesov in tudi z realno izgubo vpliva na dogajanja v svetu, so »izginila« izginila imena, Indija, Brazilija in podobne države. Severna Koreja je očitno na »stranskem tiru« strateških razmišljanj in je morda vzor le še Sloveniji.

Z izgovorom »hudih groženj« in nevarnosti s strani predvsem civilnih oseb, ki bežijo iz vojnih področij in izkoriščanih ter okoljsko in podnebno degradiranih držav, se vnovič krepi oboroževalna industrija. Pravzaprav se v preteklosti niti ni prenehala. Nasprotno! Pogojuje vojne, migracije, napetosti v svetu in s sodelovanjem tudi Slovenije zagotavlja »družbeni napredek.«

Vedno nove teorije in zagovorniki vseh oblik vojn, od dejanskih na kopnem, zraku, morju in v vesolju, hibridnih vojn ter po novem tudi t.i. kognitivne vojne, se veselijo svojih »razumskih« razlag, predvsem pa otipljivih finančnih koristi. Tudi zagrizeni natofili pri nas, sicer ne morejo zanikati negativnih učinkov vojn, a vendar, dokler se uporabljajo smrtne kose daleč od nas, to »ni tako nevarno« in se nas to tudi tako »ne tiče.«

»Naše« zapravljanje na stotine milijonov za nakup orožja, letala in še česa, kar ni v interesu državljanov Republike Slovenije, temveč velikih, je dejansko vezanje mlinskega kamna okoli lastnega vratu. Zelo vprašljiva dobronamernost partnerjev, s katerimi smo v zvezi, nalaga veliko več lastnega razmisleka, lastne suverenosti in odločitev v interesu Republike Slovenije.

Kar naenkrat skoraj nihče več ne govori in piše o človekovih pravicah, razen če gre za kitajsko igralko tenisa. Nekako pa ni več zanimiva množica oz. tisoče in tisoče ljudi na mejah in na področjih, kjer jih je ta ista, tudi slovenska politika ter politika EU in NATA spravila v življenjske stiske. Pozornost se nam poskuša preusmeriti v »hude« probleme in težave, ki jih naj bi menda imeli zaradi tega, če se ne bomo vojaško okrepili.

O spremembi miselnosti in ravnanj pa slučajno da ne bi kdo razmišljal, ker je takoj okarakteriziran za nasprotnika vsega trenutno dobrega in potrebnega za življenje. Mislim seveda na miroljubno politiko sodelovanja oz. sobivanja, ohranjanja korektnih odnosov in ravnanj do okolja in še česa. Tudi podnebna konferenca v Glasgowu je dokazala, da napredna miselnost predvsem mladih ni upoštevana.

Absolutno je čas za spremembe! Vsakršne in na vseh področjih. Z veliko več poguma in predvsem proti vsem, tistim bobnarjem vojn, ki jim je malo mar za človeška življenja.

Čeprav že stokrat dokazano in preverjeno v praksi, da nas vojni hujskači oz. vojne sirene prelahko zapeljejo, naj vendarle še enkrat opozorim, da je vsaka vojna kjerkoli na svetu nesprejemljiva. Še posebej, če v njej aktivno sodelujejo tudi naši državljani. Vsakršno angažiranje vojakov proti civilom, kjerkoli na svetu in seveda tudi pri nas, pa prav tako ni opravičljivo. In to, da nimamo alternativ, absolutno ne drži! Imamo jih. Mir, ki je nedeljiv.

Torej na nesnidenje v naslednji vojni!

Miloš Šonc, Grosuplje, 23. 11. 2021

Pozabljanje in odgovornost

Razumem, da se je pred bližajočimi volitvami potrebno izpostaviti z dobrimi deli in pozitivno energijo. A vendar mi nekaj ni jasno in prosim za pomoč, če napačno razmišljam ali pozabljam.

V reviji Mladina ste v zadnji številki 47, 26. 11. 2021, na strani 8, objavili sliko »Protest ženskega foruma SD proti nasilju nad ženskami,« na katerem je tudi bivša ministrica za obrambo RS ga. Andreja Katič, ki je skupaj z ministrico za notranje zadeve RS mag. Vesna Györkös Žnidar, predsednikom vlade RS dr. Mirom Cerarjem ter seveda ostalimi člani vlade najbolj odgovorna za postavitev rezilne žice na meji leta 2015. To žico naj bi odstranili po 6 mesecih od postavitve.

V Mladini ste sočasno v isti številki na 14. strani v članku »Smrt na meji« s sliko begunske deklice Madin Hussiny, ki jo je povozil vlak blizu hrvaško srbske meje občutljivo opisali smrt otroka. Koliko smrti je bilo na naši meji ta trenutek ne vem. Znano pa mi je, kdo se je zavzemal za rezilno žico in kolikšna je bila tedaj podpora v Državnem zboru pri spremembi 37.a člena Zakona o obrambi.

Nekako ni higienično, da se tisti, ki so neposredno odgovorni za smrti na mejah, prikazujejo kot borci za človekove pravice. Hinavščina, ki je ni moč spregledati. Mislim, da jo je potrebno prej ožigosati, kot pa pred volitvami popularizirati.

S spoštovanjem!

Miloš Šonc, Grosuplje, 29. 11. 2021

Nacionalni svet za demokratično spremembo volilnega sistema.

Tu v tem prispevku sem bom trudil, da ne pišem o vseh deformacijah in presekih stanja v naši družbi. Poskušal pa bom opozoriti na ljudi, ki se trudijo za možne rešitve oz. prizadevanja kako priti do njih. Letos konec marca je bil brez velikega pompa, a vendar javno in simbolno pred Univerzo Ljubljana ustanovljen Nacionalni svet za demokratično spremembo volilnega sistema. Čeprav brez velike medijske podpore, aktivno deluje in poskuša najti pot iz dnevne zatohlosti. Kot prioriteto si je zastavil spremembe enega temeljnih zakonov, Zakona o volitvah v Državni zbor. Pravzaprav je v vsej svoji pestrosti in različnosti nemogoče našteti kup vsebinskih vprašanj, dilem, tudi ciljev, razprav in še česa. Tudi »preseganje« razprav na vsebine drugih zakonov, na ustavo in še kaj, je tekočo problematiko določalo že od samega začetka. Opredelitve: ali obvezne volitve ali ne, za možen odpoklic poslancev, za znižanje starostne meje državljanov glede udeležbe na volitvah, za statistične regije, volilne okraje, absolutni prednostni glas, kombiniran volilni sistem, primerljivost z drugimi državami, dajanje prednosti državljanom in manj strankarskim veljakom – ob tem, da se ne zanemarijo strankarska organiziranost, zaupanje državljanov v državo in politiko ter tisoče drugih vprašanj so kazali in kažejo na težko prehojeno pot, ki pa sploh še ni zaključena. Bistvo vsega pa je vrniti državo državljanom. Vsakdo od nas ima svoje znanje, izkušnje, želje, potrebe in cilje.

Vsakdo si tudi po svoje predstavlja uresničitev vseh skupnih in tudi potrebnih ciljev. Zato je tudi tisoče možnih poti oz. načinov, ki pa jih je vendarle potrebno postaviti na skupni imenovalec. Ta pa je: na miren način, demokratično, z dogovori, v katerih se tako vztraja kot tudi popušča različnim argumentom, z upoštevanjem mnenj, stališč, prepričanj vseh zainteresiranih udeležencev poskušati doseči spremembo sedanjega krivičnega volilnega sistema, ki ljudem odvzema pravico bistveno vplivati na rezultat volitev. Težko, a vendar uresničljivo. Del poti je že prehojen. Predlog sprememb zakona je pripravljen za javno razpravo in zakonsko predpisano proceduro. Ne hodimo po zabetonirani cesti in tudi ne na lahek način. Še vedno marsikaj ni dokončno določeno. Marsikatera sprememba še visi v zraku. Marsikdaj bi si tudi želeli večjo pozornost medijev in javnosti, da se čim več državljanov seznani z vsebinami, ki so odločilne za njihovo oz. naše vsakdanje življenje in skupno sobivanje in tudi, da predlagajo oz. izrazijo svoja mnenja ter stališča. A vendar ni nezanemarljivo soglasje ali ujemanje nekaterih zahtev vseh ljudi, ki si sprememb želimo. Tako na protestih, kot v SAZU, Državnem svetu, nekaterih medijih in še kje, kjer je bil predlog predstavljen. Morda je še najmanj volje pri predsedniku države in strankah oz. tistih akterjih, ki niso zainteresirani, da se kakršnekoli spremembe sploh izvedejo.

Morda nas bo vse skupaj čas prehitel in si bodo sedanje oblastne elite z znanimi imeni in priimki na različnih funkcijah zadržale privilegije ter zavrle glas ljudstva. A vendar ga utišati ne bodo mogli.

Namenoma nisem izpostavljal posameznikov, visoko in mednarodno priznanih strokovnjakov, pa ljudi z ulice ter kogarkoli, ki s srcem in delom podpira možnost, da se naše skupno življenje izboljša. Da končno iz zatohlosti preidemo na sonce. Da končno najdemo pot, ki bo omogočala napredek, razvoj, mir in sobivanje.

Naveden predlog Zakona o volitvah v Državni zbor je tako resen preizkus naše demokracije in prizadevanje za naše skupno ter enakopravno zastavljeno življenje.

Vredno je biti zraven! Vredno se je na volitvah opredeliti za tiste ljudi, ki bodo podprli rešitve izboljšav in jih potem tudi uresničili. Gre za ljudi, ki so verodostojni, strokovni, pošteni in pogumni, skratka vredni zaupanja. Imamo jih in prav je, da so v vodenju družbe oz. države na vrhu piramide zaupanja in odgovornosti. Predvsem pa so to mladi!

Miloš Šonc, Grosuplje, 5. 12. 2021

Krik, ki ga ni bilo

Svetovni dan človekovih pravic. Petek, 10. december 2021. Za nekatere tudi dan leporečja, priložnosti, da se pokažejo na TV ekranih.

Narasla, ledena obmejna reka Dragonja. Izginula deset letna deklica, ki jo je mati iz Turčije – pa saj ni važno iz kje - na ramenih skušala prenesti preko vodne mejne ovire iz Hrvaške v Slovenijo. A za reko je še bodeča rezilna žica. Policisti s sodobnimi droni, kamerami, psi in pištolami varujejo mejo. Verjetno ne bomo izvedeli, kaj je gnalo mater z otroki v nevarno situacijo, da se je podala na negotovo pot. Lahko samo slutimo. Morda besede svoboda, ljubezen, želja po lepšem življenju, varnosti, upanju.

In potem zgodba. Mati je z otroki hotela preko vseh naravnih in umetnih ovir, preko vseh meja na svetu. Ni ji uspelo. Obtičala je sredi nevarno narasle in deroče reke, od koder so jo rešili hrvaški in slovenski policist ter gasilci. V skupini nesrečne 47 let stare matere so bili še trije otroci stari 5, 13 in 18 let. Najmlajši in najstarejši otrok sta že prečkala reko. 13 letni otrok pa je bil še na hrvaški strani. Potapljači iščejo izginulo dekletce. V soboto, so jo našli. Žal utopljeno.

Samo še podatek o eni nepotrebni smrti več. Podatek za statistiko. Za številke, ki nam živim ne povedo veliko. Čeprav jih je lahko več kot dvajset, trideset, morda za covid več kot 5000.

Pred nami je »vesel december.« Čas praznovanja, veselja in upanja.

In potem še novica: utopljeno dekletce je bila gluhonema. Niti zakričati ni mogla! Človek ostane brez besed!

»Zgodba« bo »aktualna« morda še dan ali dva. Potem bo šla v pozabo kot mnoge druge. Brez srečnega konca, brez nadaljevanj, karšnakoli pač že bodo.

A vendar se za vse oblastnike z imeni in priimki, v preteklosti in danes porajajo vprašanja. Naj jih vseeno omenim, da ne pozabimo: bivši predsednik vlade dr. Miro Cerar, bivša ministrica za notranje zadeve mag. Vesna Györkös Žnidar, bivša ministrica za obrambo Andreja Katič, ki ste prvi postavili »napredno« azilno politiko in začasne »tehnične ovire« v obliki rezilne žice za šest mesecev, pa predsednik Marijan Šarec s svojo vlado, pa sedaj ustavno nepogrešljiv »demokrat« in predsednik vlade Janez Janša, z notranjim ministrom Alešem Hojsom in celotno vlado. Ali ste res tako nesposobni in pokvarjeni, da niste bili in še vedno niste sposobni oceniti in prepoznati stisk ljudi? Zakaj niste v vseh teh letih pripravili osnove in temelje za človeško sprejemljivo vedenje in ravnanje? Tudi tujcev! Tudi otrok in žena, ki »resnično« predstavljajo »veliko nevarnost« za našo državo, da ne rečem za EU.

Zakaj morajo ti ljudje ponoči bresti nevarne reke in premagovati vse ovire? Zakaj ni šla družina preko mejnega prehoda? Kdo in zakaj jih zavrača? Kakšno je to vaše sodelovanje s sosednjo Hrvaško, ki ga poveličujete s spominsko tablo?

Pa ne želim odgovora, kot mi ga je dal znanec: »Če so ti begunci všeč, jih pa vzemi domov!« Prav tako ne želim piar odgovora tistih, ki so povzročili vsa zla z vojnami in onesnaževanjem narave. Nočem več vseh hinavskih opravičil in izgovorov vseh vas, zaradi katerih je umrla 10 letna turška deklica. Gluhonema! Sredi noči v mrzli reki!

Ni mogla zaklicati: »Na pomoč!« Tudi če bi, je vi verjetno ne bi slišali! Ne verjamem, da vam je segla v srce. Sicer pa glavno, da bodo jutri volitve in da boste ponovno na seznamih za oblast. Če pa slučajno ne, pa na mestih, kjer boste lahko poskrbeli, da se te in takšne zgodbe pozabijo.

In vendar se krik, ki ga ni bilo, sliši! Brez vas in vaše lažne humanosti.

Miloš Šonc, Grosuplje, 13. 12. 2021